text:
Bamwe bamaze iminsi bibaza ku bijyanye n’ubwicanyi ndengakamere bubera mu Rwanda.Njye sinshaka kubakura umutima ariko nkurikije ibyo nzi ntamunyarwanda wogombye gusigara mu gihugu kuko batoje banaroha abasore b’ingeri zose muri ayo marorerwa. Ibyo mvuga hano si impuha cg se ibyo numvise muri taxi ahubwo ni umusore mugenzi wanjye waje antakira ambwirako byamuyobeye kuko atakomeza kwica inzirakarengane kandi nawe amaherezo akazapfa nawe bamunize, bamuhaye utuzi cg se bamuteye tetanosi(tétanos).
Tuganira n’uwo musore nageragaje kumubaza ibibazo maze nawe akansubiza muri aya magambo:
Ese abantu bicana bagahotora ni bande?
Ubundi hari imitwe myinshi ishinzwe kwica: aho twavuga imitwe ikorera
1.Kabeza mu mugi wa Kigali.
2. Kami mu kigo cya gisirikare.
3.Gabiro ku gasozi Busanane kari mu kigo cya gisirikari .
Ariko aho mvuze hose haruguru siho hateye ubwoba ahubwo igiteye ubwoba n’indi mitwe ibiri yatojwe ubugome budasanzwe. Umutwe umwe uyoborwa na Kagame ku giti cye atanga amabwiriza ayanyujije kuri Jack Nziza,Tom Ndahiro,…
Uwo mutwe ntiwamenya aho ubarizwa bafite ibyangombwa by’abajepi(GP),ibya Polisi,Ibya bamaneko(NSS) ndetse hari igihe bigira abacuruzi,abanyeshuri ,abamotari, abashoferi mbese biterwa na gahunda mbisha baba bafite .Iyo bagiye kwica umuntu maze polisi ikahagera bahita bihindura abapolisi ahubwo bagahita batangira guhimbira nyiri guhohoterwa ibyaha . Abo bantu ubabwirwa n’imyanya bagenda babona ndetse n’amapeti adasobanutse.
Umutwe wa kabiri ni uwobita Special force. Aba bakaba abasore batoranijwe mu gisirikare cy’u Rwanda. Dore uko abo basore batoranijwe:
1.Babanje kubabaza umwirondoro wabo kugera ku bisekuru bitatu: mubyeyi, niba umwana wawe yaraje akakubaza kugeza ku bisekuru bitatu by’iwabo birababaje ariko menya ko umwana wawe ari mu mutwe w’abicanyi.
2.Abo basore baba mu mazu hakurikijwe uturere bavukamo .Iyo babonye conge bose ubona batashye.
3.Abo basore baboneye imyitozo mu bihugu bitandukanye,aha twavuga: Ethiopia,Israel,Combogia,Vietnam,……….
4. Abo basore ntibagira aho babarizwa hazwi.
Aba basore bakoze imyitozo ihambaye kuko bitoje kurusha abarinda Kagame bikaba byaratumye mu minsi ishize umugaba w’ingabo yaragiranye ikibazo na perezida Kagame ubwo yajyaga kubasabira imishahara avuga ati”Aba basore bahahwe imyitozo irenze iyo bagombaga kubona none turebye nabi baduhindukirana kuko bafite ububasha bwo gufata igihugu akaba ariyo mpamvu nabasabiraga umushahara ungana n’uwa barinda Perezida(GP) Ibihumbi Magana abiri”. Kagame yavuzeko babaha mirongo irindwi ariko umugaba w’ingabo avuga ko ari make atabisinya.Ibyo bikaba byaratumye kKgame arakarira umugaba w’ingabo.
Ibikorwa bazwiho ni ibihe?
Bazwi cyane ku rupfu rwa Rwisereka,Amabilisi Sibomana, Abameya batandukanye barya wumva ngo bishwe n’umutima, imfu zitunguranye z’abantu bakomeye……(Yambwiye uko babicaga ndetse n’uburyo byakorwaga).
Abo bantu ni bande ? Ese wababwirwa ni iki? Ese wabirinda?
Kubirinda byo ntishoka kuko bafite amayeri menshi cyane . Niba utegeka ikigo cy’amashuri ashobora kuza yigize umunyeshiri akiga nk’abandi ariko afite icyo agendereye. Ujya wumva kuri Radio ngo bafashe ibikoresho by’umuzugu birimo mudasobwa igendanwa (laptop) amafaranga n’ibindi bikoresho byo mu rugo byari byaribwe n’umukozi wo mu rugo.Mu by’ukuri biba byatwawe naba basore hari icyo bashaka kurebamo barangiza bakabigarura bakaza berekana ko polisi ikora neza naho byahe ! Abandi bigira abanyamasengesho maze bagafata bibiliya .
Kuberako wifuje kubamenya reka mbakubwire. Iyo habaye umunsi wo kwibohoza kuri stade Amahoro hari abasore bakina amakofe berekana uko umuntu yakwirwanaho ndetse bamwe bihinduye abakowa ,abo nibo batojwe kumara Abanyarwanda. Uzarebe iyo bahageze Kagame ukuntu amwenyura… kandi mu by’ukuri ntacyo baba berekana.
Ubayobora aherutse kugororerwa umwanya w’ubutasi bwo haze.
Namubajije impamvu ameneye amabaga ye yose!
Urumva twatangiye turi abasore igihumbi na Magana abiri none hasigaye abatagera kuri Magana inani. Ntabwo wamenya aho abandi bagiye, iyo ukurikiranye neza usanga bamwe aritwe twagiye tubica kugirango batazavuga amarorerwa bakoze. Ikindi ni uko uwo mutwe Kagame yari yemeye gufatamo bamwe akabashyira mu bamurinda ariko bahageze umugore we arabirukana.Kuko abagize uwo mutwe abenshi ni abatutsi bahoze mu Rwanda. None rero nagira ngo nkubwire nk’ umuntu w’inshuti niba wamfasha nkaba nabasha guhunga, umutimanama wanjye ntunyemerera gukomeza kuguma mu Gaco gashinzwe kumena amaraso y’inzirakarengane .
Moses M


c: text/html

text:
Iyo umubyeyi atwite hari ibintu byinshi bihinduka mu buzima bwe bwa buri munsi, kimwe mu mahinduka umubyeyi abanza kugira bikaba ari ibyerekeye n’imirire.Mu gihe rero umubyeyi atwite hari ibyo agomba kwitwararika kugira ngo arusheho kugira ubuzima buzira umuze hamwe n’uwo atwite, muri ibyo dore iby’ibanze.
1. Gufata igaburo ryuzuye rikize cyane cyane ku mboga rwatsi ndetse na protein buri munsi.
2. Gusimburanya ibigize ifunguro ni ingenzi, ibi bifasha ko umubyeyi abona vitamins ndetse n’imyunyu ngugu umubyeyi aba akeneye igihe atwite kandi bituma umubyeyi atazinukwa bimwe mu biribwa.
3.Buri gihe ni ingenzi ko umubyeyi anywa amazi ahagije kuko ari ingenzi cyane kuko bifasha uruhu rw’umubyeyi kutagira amahinduka kubera gutwita ndetse bikamurinda kubyimba bimwe mu bice by’umubiri, constipation ndetse n’ibindi. Kunywa byibuze ibirahure 8 by’amazi ku munsi byaba bihagije.
4. Kugerageza kurya ibiryo bike bike iyo wumva ufite iseseme cyangwa ufite ikibazo cyo kuruka, kurya ibiryo bike mu bihe bigiye bitandukanye bizatuma isukari yo mu maraso iguma ku kigero kiza bitume umubyeyi yumva amerewe neza kandi akabasha gukomeza akazi ke ka buri munsi.
5. Gerageza kurya neza kugira ngo ubashe kwiyongera mu biro no kubona intungamubiri zikenewe ku buzima bw’umubyeyi n’uwo atwite, ugomba kurya ibiribwa bikize kuri proteins ndetse na vitamins ariko tutirengagije ko vitamins A nyinshi zishobora kugira ingaruka mbi.
Icyo tutagombye kwirengagiza ni uko umubyeyi aba agomba kwitabwaho by’umwihariko kugira ngo arusheho kugira ubuzima bwiza we n’uwo aba atwite, uramutse ushaka ibisobanuro birenze ushobora kwegera abaganga bashinzwe kwita ku babyeyi bakagufasha.

robotstxt: allowed

filter: keep


text:
Icyerekezo, inshingano n’intego
Icyerekezo cy’Ikigo gishinzwe amahugurwa ni iyi ikurikira: “Kuba Ikigo cyo ku rwego mpuzamahanga cy’amahugurwa mu byerekeye imisoro n’amahoro na za gasutamo” Inshingano Gutanga amahugurwa ya (...)Komeza
Isomero rikoresha ikoranabuhanga rigezweho
Isomero rikoresha ikoranabuhanga rigezweho muri RRA rigamije kubona, gutunganya kubungabunga no kwegereza abagana RRA amakuru ahanini afitanye isano n’imisoro n’amahoro na za gasutamo hashyirwaho uburyo bwagutse bwo kwiyungura ubumenyi.Read More
Ibikoresho bikoreshwa mu mahugurwa
Iyi ni Lisiti ya bimwe mu bikoresho bikoreshw mu mahugurwa y'Abakozi.Komeza
Abo umuntu yabaza
RWANDA REVENUE AUTHORITY - TRAINING INSTITUTE:P.o Box:218 Huye:Tel:+250788185508:Ext.lines:5591/5726/5722:E-mail: training@rra.gov.rw:Southern Province - (...)Komeza


text:
Ababyeyi b’imiryango 10 y’abarokotse Jenoside bahuguwe ku kwihangira imirimo
Abarokotse Jenoside bahagarariye imiryango icumi babumbiwemo mu Mirenge ya Tumba, Mukura, Maraba na Ruhashya mu Karere ka Huye, bahuguwe ku kwihangira imirimo, kandi bavuga ko ibyo bize bizabafasha guhindura ubuzima.
Claudine Nibarere ushinzwe ubuzima bwo mu mutwe ku kigo nderabuzima cya Rango, akaba umwe mu babakurikirana, avuga ko abarokotse Jenoside bo muri iriya mirenge bari bafite ikibazo cy’ihungabana ryatumaga ntacyo bageraho, maze babumbirwa mu miryango 10, ku buryo buri muryango uba ufite umubyeyi w’umugabo n’uw’umugore.
Umushinga Aheza Project wiyemeje gufasha ba babyeyi mu buryo bw’isanamitima no mu buryo bwo kwiteza imbere, mu gihe cy’imyaka ibiri, hanyuma ibyo bize na bo bakazabigeza ku bana babo.
Nibarere ati “Abenshi bari bafite indwara y’agahinda gakabije n’iy’ihungabana. Twabasobanuriye iby’indwara zo mu mutwe harimo igicuri no gukoresha ibiyobyabwenge, dufata n’igihe cyo kugenda tubavura, ariko twongeraho no kubafasha kwiteza mbere, kuko twabonaga ibi byombi byabafasha kugira aho bagera.”
François Xavier Nsengiyumva uhagarariye BDF i Huye, ari na we wabahuguye, avuga ko amasomo babahaye ari ayo kubereka uko umuntu ashaka igitekerezo cy’umushinga.
Ati “Aya mahugurwa yari ayo kugira ngo bakanguke, bamenye amahirwe ashobora kubyara inyungu ari aho batuye cyangwa bashobora kuba banyura, babyaza umusaruro akavamo inyungu.”
Janvier Niyonkuru ukiri ingaragu, akaba na Papa w’umuryango Imenagitero wibumbiyemo urubyiruko, ari mu bahuguwe. Avuga ko kubumbirwa mu miryango byabafashije kuva mu bwigunge, batangira kwiyumvamo ko bafite ubuzima na bo, none guhugurwa ku kwihangira imirimo byatumye biyumvamo ko na bo bakora umushinga, ukabyara inyungu.
Ati “Twabashije kwiga uko twakora imishinga, dusobanukirwa neza uko umushinga wacu twawukura ku rwego rumwe tukawugeza ku rundi, ukavamo umushinga ubyara inyungu.”
Marie Josée Uwizeyimana, mama w’Umuryango Duhozanye mu Murenge wa Tumba, yari asanzwe acuruza imyaka, ariko ngo yaje kubona ko impamvu atari yarigeze atera imbere ari uko yasesaguraga.
Agira ati “Nasanze impamvu ntateraga imbere ari uko nacuruzaga mu kavuyo, nkarya inyungu nkakora no ku gishoro. Ubu ngiye guhindura imikorere, kandi ndatekereza ko ngiye gutera imbere birenze uko nari meze.”
Aya mahugurwa ku kwihangira imirimo bayakoze guhera ku itariki ya 29 kugeza ku ya 30 Nzeri.
Biteganyijwe ko nibamara guhugura n’abo bahagarariye (abana) bazakora imishinga izaterwa inkunga haherewe ku mafaranga bagiye bizigamira mu matsinda barimo, ndetse n’ayo bazongererwa na Aheza Project ku bufatanye na Imbuto Foundation.


text:
Uyu mugore wo mu Bwongereza, witwa Gemma Tucker w’imyaka 40 y’amavuko yatanze ubuhamya bwuzuye kwicuza n’agahinda kuba atarigeze areka kunywa itabi ubwo yari atwite abana be 2 ba mbere. Avuga ko yatangiye kunywa itabi ubwo yari akiri muto afite imyaka 13 gusa y’amavuko.
Mu kiganiro Gemma Tucker yagiranye n’ikinyamakuru The Mirror Uk yatangaje ko yatangiye kunywa itabi afite imyaka 13 akaza gusama inda ya mbere ubwo yari afite imyaka 20 y’amavuko. Ubwo yatwitaga bwa mbere ntiyigeze areka kunywa itabi dore ko yanywaga amasigara (Cigarettes) 10 ku munsi.
Umwana yibarutse bwa mbere witwa Tiger-Lily ufite imyaka 19 ubu Gemma Tucker avuga ko yamubyaye mu buryo bugoranye bamubaze ndetse akavuka afite ibiro bike bigera ku magarama 5lb 11.
Kuba yarabyaye imfura ye bimugoye bikanamuviramo kugira ibiro bicye biri munsi y’ibiro bikwiye umwana avukana, ntabwo byamubujije kureka gukomeza kunywa itabi kuko yakomeje kurinywa n’ubwo yatwitaga umwana wa kabiri. Uyu mwana wa 2 ni umuhungu witwa Dayne nawe wavutse afite ibiro bicye cyane bitewe n’itabi ryinshi mama we Gema Tucker yanywaga.
Gemma Tucker akaba yicuza kuba atarigeze areka kunywa itabi kandi yaramaze kubona ingaruka byagize ku mfura ye. Mu magambo ye yagize ati “Ntabwo nigeze ndeka kunywa itabi ntwite abana 2 ba mbere kuko ntigeze mbona umubyaza umpa amabwiriza yo kurireka, numvaga ntacyo bizatwara umwana ntwite gusa na none nararikundaga cyane kurireka byarananiye”.
Gusa nyuma amaze kubona ingaruka zo kunywa itabi atwite yahisemo kubireka burundu. Kugeza ubu Gemma Tucker yibarutse abandi bana 2 bafite ubuzima bwiza nyuma yo kureka itabi.


text:
Mugice cya gatandatu duheruka Manzi ategura ikirori cyo kubwira Ange ko amukunda kuko mu byukuri nubwo Manzi yakundaga Bella yari yaramaze kubona ko Ange amukunda bityo rero ahitamo kumwitwarira dore ko na Bella yari yaramukatiye. Ariko Bella aza kumenya ko Manzi yabeshyerwaga ariko amazi yari yarenze inkombe.
Ubwo Manzi yari kuri stage yafashe ijambo, muri uwo mwanya ninabwo Bella yahageraga, mu byukuri Bella ntiyari azi ikigiye kuhabera, Ange nawe yari azi ko ari birthday party y’incuti ya Manzi. Nibyatinze Manzi yafashe ijambo nuko asuhuza abari aho bose, gusa wabonaga buri muntu wese uraho afite ibyishimo.
Wamukobwa witwa Anitha wigeze kubwira Bella ukuri kwa byose yabonye Bella yaje aho biramutangaza niko kuza kwicara imbere ya Bella ngo amubaze impamvu yaje hano. Bella yagiye kubona abona wa mukobwa amwicaye iruhande niko kumubaza.
Ati: ”nawe waje hano se? ese wamfashije ukambwira igikorwa kigiye kubera hano ko nanjye nabonye nza gusa ntazi ngo hagiye kubera iki?” Anitha yaramusetse cyane ati” Bella ndumva untangaje cyane! Ngo ntago uzi ikigiye kubera hano? Wigeze uvugana na Manzi se? Dore iki kirori cyateguwe na Manzi agiye kwerekana umukunzi we. Ahubwo umbabarire kuba mbikubwiye naketse ko yaba ari wowe niba mwavuganye”.
Bella yahise yikeka yumva ko buriya Manzi yabonye message yari yamwohereje, atangira kwishima icyo atazi ni uko Manzi ntagahunda amufitiye. Bella yatangiye guhinduka ubona ko afite akanyamuneza mu maso. Manzi nawe yari ari aho imbere agifite ijambo.
Nuko aba abwiye abaraho ati:” benshi muri mwe muzi igikorwa cyaduhurije aha, ariko mbere ya byose mbanje gushimira mwe mwageze aha kuko ni ibyagaciro kanini, mboneyeho n’amahirwe yo gusaba imbabazi uwo naba narahemukiye ni ukuri ambabarire buriya nanjye ntiyari njye. Ese murambabaririye”?
Bose bahise bakoma mumashyi ubona ko bishimye rwose, Ange nawe yari aho yishimiye ukuntu abona Manzi abanye ninshuti ze. Bella nawe yarongeye koko abona ko Manzi ari umwana mwiza ababazwa n’ukuntu yajyaga amubwira nabi.
Manzi ataravuga ingingo nyamukuru asaba ko niba hari umuntu waba hari icyo ashaka kuvuga yaza imbere ntakibazo akagira icyo abwira abateraniye aho. Nibyatinze babakobwa batanyije Manzi na bella barahagurutse bajya imbere baratangira bivuga amazina.
Nuko umwe muribo afata ijambo ati:” Manzi ushobora kuba mugihe gishize waradufataga nk’inshuti nziza ariko siko byari bimeze, ni ukuri twakubereye inshuti mbi cyane. Niba na Bella araha yaza imbere tukabasaba imbabazi mwese.” Manzi yatangiye kubyibazaho cyane.
Ange nawe aho ari atangira kwibaza byinshi ati:” ese ni Bella murumuna wanjye? Ntibishoboka Manzi yaba ariwe bella yakunze se? ese nibyo koko na Manzi akunda Bella? Ese ubu Manzi yaba ankunda? Ange yatangiye kwibaza byinshi kuri Manzi nuwo Bella.
Ange agiye kubona abona Bella arahagurutse nuko ajya imbere. Manzi yarumiwe, ange nawe biramuyobera. Nuko Bella akomeza ajya imbere…………………….
Loading….
Iyi nkuru y’uruhererekane yandikwa na Uwera Ritha
Nimuzacikwe igice 8


text:
Ni byiza ko dufata umwanya tukibuka ko iyo hataba intwari zatwitangiye, u Rwanda dufite uyu munsi rwari kuba ari urundi. Rukiri mu maboko y’ ibisahiranda, ari amatongo abatindi bifuzaga ko dutura. Nyamara izo mbonezamisakura zararurasaniye, ziritanga ngo zirutabare, zanga ko ruba intizanyo, none twe imponoke turazishima. Ntitukiri ingaruzwamuheto, ubu dutuye u Rwanda rufite ijabo n’ijambo. Iki ni igihango n’ikuzo tuzuhaba ubuziraherezo.
Uyu mwanya tuvuga ibigwi izo ntore ariko, ni n’uwo kugaya intozo zarutengushye, zirarugambanira rurakomereka, dore n’ubu turacyarwomora ibikomere. Abo ni abashyize imbere amacakubiri muri bene Kanyarwanda, bimika ubusambo n’urwango, u Rwanda rurahababarira cyane. Ubwicanyi bwatwaye ubuzima bwa benshi, kwangara, gukurira no kugwa ishyanga nyamara warigeze iwanyu, bizonga inzirakarengane. Abimitse aya mahano ntibazabaha amahoro na rimwe! Ibigwari byashyize imbere itoteza, abato bagakura ari abanzi, byibwiraga ko ari umuvuno, nyamara byababereye umuvumo. Tuzabagaya ubudatuza, bazaba ibigwagasi n’ibigwiranda, kabone n’iyo bagoreka amateka, yo ntagoheka, azatinda abibaryoze.
Abiyise “abarwanashyaka” ba Parimehutu, interahamwe za MRND n’ impuzamupanga za CDR, amateka azazirikana ubuyobe bwabaranze, kugera n’aho muyoberwa icyerekezo. Dore ubu murangara, kuko u Rwanda rwakabakijije ubworo, mwaruhaye urwango, muruvutsa urubyaro nk’umubyeyi. Kayibanda Gerigori, mwene so Rwagasana yararusananiye, yanga kuba igisahiranda nkawe. Tuzamushima iteka, wowe tuzakunnyega by’itetu. Aho gutera ikireng mu cye, wataye mu gico, aricwa, urwo rubanza ntuzarutsinda! Mbonyumutwa Dominiko n’abagukomokaho, mwokamwe n’ubwiko, mworeka u Rwanda. Igihano rwabahaye ni ukuzahora muzerera, boshye Gahini wishe Abeli.
Abajenosideri mbibarize: Léon Mugesera, Bagosora, Kanziga, Kambanda, n’izindi mbata z’ibugwari, iyo abandi baratwa ubutwari, mwe mushimishwa no kumwarira ishyanga no mu ibohero ritagira iherezo? Dore abo mwashoye mu mashyamba bashiriyeyo, nkayoberwa n’icyo ngo mushyashyanira? Mwaradindiye bikomeye, kuko abakomeye ku neza yarwo barahari, bazaharanira ko muhora mutsindwa.
Mwarahemutse cyane. Erega n’abo mwabyaye ntimubakunda. Mwabareze nabi, mwabaraze ubutindi, kandi ntibazatinda kubona ko mwababeshye. Abo nibo twumva muri za Jambo ASBL, mu biryabarezi ngo ni amashyaka, n’ibindi by’imburamumaro.Nibo ngo “barwanyi” ba FDLR, n’ibindi binywamaraso, birwana n’umutima kuko bitazi icyo birwanira. Twagiramungu , aha hari isomo! Witatira isano ufitanye n’Urwakubyaye, va mu bitekerezo bisobanye, naho ubundi usaziye ubusa.
Ibigarasha namwe, kuki mutigira ku mateka?Mwabonye uwahiriwe n’ubuhemu ryari? Buriya Karegeya na Rutabana bahiriwe n’urugendo? Kayumba Nyamwasa na bagenzi bawe, ubu koko uwo niwo murage Rwigema Fred yabasigiye? Wigeze kurubeshya ngo urarurasanira, kumbi byari ubusahiranda? Reka ubupfapfa, utazapfa kubera inda kandi waraganiriye n’imfura!
Burya ugira Imana, abona umugira inama. Burya Igihugu gihora ku ntebe y’imbabazi, kuko ibyaye iboze irakirigata. Njye mbona muciye bugufi mukicuza, u Rwanda rwaca inkoni izamba. Mufite isoni zo kwijandika mu nyanja y’ibyaha,nibyo. Ariko mwitandukanyije n’ikibi, amateka yadohora, ikirara kikagaruka mu muryango.
Umunsi mwiza w’Intwari z’u rwanda. Isoni n’ikimwaro ku banyamwaga n’ umwanda mu mutima. Ubutwari bukomeze butwubake, naho ubugwari bukomeze bugwe nabi ababwimitse.


text:
Umusore yatunguye abantu benshi ubwo yakodeshaga indege maze akajya kwambika impeta inkumi bahuriye kuri Facebook. Ubwo iyi couple yasangizaga aba bakurikira amafoto yabo buzuye umunezero, bavuze ku mateka y’urukundo rwabo, bahamya ko bize kuri kaminuza imwe ariko ngo icyabatangaje ni uko mu mwaka itatu bize muri iyo kaminuza bose bahavuye bataramenyana.
Bakomeza bavugako, byabatunguye ubwo bahuzwaga na facebook, batangira kwibwirana basanga bose bize muri kaminuza imwe.Aba bombi bavugako bahujwe n’ubutumwa umukobwa yanditse kuri facebook avugako ari umusiribateri kandi anyuzwe nabyo.
Umukobwa yagize ati “Twize muri kaminuza imwe ariko ntitwari tuziranye, twari inshuti kuri Facebook. Ku ya 15 Gashyantare 2020, yanyohereje ubutumwa nyuma yo gukora inyandiko kuri Facebook isobanura ko ndi umuseribateri ariko nyuzwe kandi ko ntazatuza kugeza mbonye igikwiye.“Ku ya 21 Gashyantare 2020, yari mugace ntuyemo ambaza niba dushobora guhura. Navuze yego twahuriye i Starbucks. Twagize ikiganiro gitangaje! kuko kuva ubwo twatangiye gukundana “


text:
Burya ni byiza kumenya ibyo wunguye umubiri mu byo uriye nk’ uko ari byiza ko umucuruzi amenya ibyo yungutse igihe yaranguye ngo atavaho akagwa mu gihombo kitagaruzwa ntabimenye!
Hano twabateguriye inyandiko ivugaga kugihingwa kiboneka muduce twinshi kandi kikaboneka kugiciro giciriritse(Iyanya) twifuje kubagezaho ibyo umubiri wunguka iyo uriye icyo gihingwa .
Inyanya n’imboga zikaba n’imbuto kuko ushobora kuzikoresha nk’imbuto cyangwa imboga nkuko bisanzwe kurya imbuto n,imboga muri rusange nibyiza cyane inyanya zo rero zifite umwihariko kuko zifite ubushobozi bwo kurinda umubiri indwara zitandukanye.
Dore ibyiza bitandukanye biba mu mubiri wawe, iyo wariye inyanya.
Inyanya zifitiye umubiri wacu akamaro kanini cyane bitewe nuko zikungahaye kuntungamubiri zitandukanye nk’imyunyungugu ,vitamin,ibinyabutabire bifasha umubiri mumirimo itandukanye .tugiye kugaragaza imwe mumimaro yo kurya inyanya tugaragaza n’intungamubiri zirimo zituma urunyanya ruza ku isonga mubiribwa bifitiye ikiremwamuntu akamaro.
1.Kugabanya ibyago byo kurwara Kanseri zitandukanye zibishobojwe nuko zikungahaye kuri vitamine C,ndetse nibinyabutabire (Anticancer)bifasha mukurwanya uturemangingofatizo twumubiri twikora tukarenza udukenewe kuko twabonyeko aribyo Bizana kanseri mumubiri.
2.Ubuzima bwiza bw,umutima bitewe nuko ikungahaye kumyunyu ngugu nka potasiyumu ndetse nibinyabutabiri byitwa Lycopen mururimi rw’icyongereza bifasha umutima kugira ubuzima bwiza ,bigasha mukugabanya ibyago byo kurwara indwara z’umutima nk’umuvuduko w’amaraso,stroke no kunanirwa k’umutima.
3.Kurinda umwuma ndetse n’impatwe inyanya zibishobozwa nyuko zifite amazi menshi ndetse zikaba zikungahaye kuturemangingondodo dufasha mukurinda umwuma ndetse no zigafasha kwihutisha igogora.
4.Kubungabunga ubuzima bw’amaso ndetse no gufata neza uruhu inyanya zibishobozwaq nuko zikungahaye zikungahaye kuri vitamin C,B ndetse no kuba inyanya ari isoko nziza ya Lycopene ,Lutein na Beta Carotene.
5.Gufasha ababyeyi batwite kurya inyanya utwite nibyiza cyane kuko bigirira umumaro umubyeyi ubwe ndetse n’umwana bikamurinda kuvukana indwa yitwa Neurotube defect iterwa no kubura imyunyu ngugu itandukanye harimo na Folate.
6.Kukurinda kurwara indwara y’agahinda gakabije (Depression) aha inyanya zibishobozwa nuko zikungahaye kurinda folate ndetse zikagira umwihariko wo kugabanya Homocysteine mugihe yabaye nyinshi mumubiri kuko bifasha iyi misemburo mukugena ibitotsi,appétit,kugubwa neza nibindi.
7.Gukomeza amenyo ndetse n’amagufwa bitewe nuko inyanya zikungahaye kubutare bufasha amenyo n’amagufwa gukomera ndetse no kwiremano gukomera kw’amagufwa kubakiri bato .
8.Kugabanya urugimbu (Cholesterol) mumubiri ibi bikorwa naziriya mbuto dusanga munyanya ninziza cyane kuko zikungahaye kuturemangingo ndodo,vitamin B3 ndetse no kuba ntarugimbu ruba mu nyanya.
9. kugabanya ububabare k’umuntu wariwe n’inzuki,ibitagangurirwa cyangwa se utundi dusimba ashobora gukoresha umutobe w’inyanya aho yarumwe kuko zifite ubushobozi bwo kurwanya ububabare bw’aho warumwe kd hakabasha no gukira vuba
10.Kongerera umuburi ubushobozi bwo kwirinda no guhangana n’indwara kuko zongerera ubushobozi ubudahangarwa bw’umubiri zibishobojwe nabiriya binyabutabire twabonye bibamutubuto duto tuba munyanya.
Ibi ni ibintu icumi(10) muri byinshi inyanya zikora umubiri w’umuntu .inyanya ziboneka ahantu henshi kandi kugiciro giciriritse cyane ,niba wabonye ibyo wajyaga wifuza ukibaza aho wabivana,yoboka inyanya.
[email protected]


text:
2024: abaturage 80% bazaba batuye mu midugudu, 35% mu migi
Yanditswe na NTAWITONDA JEAN CLAUDE
Minisiteri y’Ibikorwa Remezo (MININFRA) itangaza ko mu mwaka wa 2024 abaturage 80% mu Rwanda bazaba batuye mu midugudu naho 35% bazaba bari mu migi, bikaba bishingira kuri gahunda ya Guverinoma y’imyaka 7.
Iyi ni imwe mu mibare yagaragarijwe Abasenateri bagize Komisiyo y’iterambere ry’ubukungu n’imari hagamijwe kumenya ishyirwa mu bikorwa ry’igishushanyombonera k’imikoreshereze y’ubutaka n’imiturire.
Nk’uko bisobanurwa na Serubibi Eric, Umuyobozi Mukuru w’Ikigo k’igihugu k’imiturire (RHA), igishushanyombonera cy’Umujyi wa Kigali cyatangiye kuvugururwa ndetse n’ibishushanyombonera by’imigi ine muri itandatu izunganira Kigali na byo birimo kuvugururwa.
Ati “Igishushanyombonera cy’Umujyi wa Kigali cyatangiye kuvugururwa, ibishushanyombonera by’imigi 4 izunganira Kigali nka Rusizi, Huye, Nyagatare na Rubavu byatangiye gutunganywa.”
Avuga ko igishushanyombonera cy’Umujyi wa Muhanga cyari cyararangijwe gutunganywa, ariko ngo ikibazo gihari ni uko icyari gihari cyari icy’ubuso buto bungana na hegitari 500 gusa, hakaba hari ingamba zo kwagura ubuso bw’umugi ngo bwiyongere.
Serubibi yavuze ko ibishushanyombonera bimaze gukorwa mu turere 21, iyi gahunda ikaba ikomereje no mu tundi turere dusigaye.
Yagarutse ku ntego y’uko muri 2024 abaturage 80% bazaba batuye mu midugudu, naho 35% bakazaba batuye mu migi, ubu ijanisha ryo gutura mu midugudu rikaba rigeze kuri 62%.
Serubibi yemeza ko mu mezi 18 ibishushanyombonera by’uturere twose bizaba bimaze kuboneka, bigaragaza imikoreshereze y’ubutaka mu migi no mu cyaro n’imyubakire mu bice byombi.
Senateri Bizimana Evariste, umwe mu bagize Komisiyo y’ubukungu n’imari muri Sena y’u Rwanda yabajije ingamba zihari zo kugera ku ntego Leta yihaye muri gahunda y’imyaka 7 ya Guverinoma mu bijyanye n’imikoreshereze y’ubutaka no kubaka imidugudu y’ikitegererezo mu gihugu.
Yabasabye ko bagaragaza uko bizagerwaho n’ingengo y’imari izabikora uko ingana kugira ngo bive mu magambo bige mu bikorwa.
Yagize ati “Mureke tubwizanye ukuri, ko mutwereka imibare y’ibizakorwa ariko ntimugaragaze ingengo y’imari, ntimutwereke neza uburyo imikoreshereze y’ubutaka igiye kunozwa, bityo hakabaho ubutaka bugenewe kubakwaho n’ubugenewe guhingwaho n’uburyo bwo kwimura abaturage mu rwego rwo kubahiriza igishushanyombonera.”
Atanga urugero rw’uburyo ubutaka bwo ku Muyumbu bweraga imyaka myiza kandi myinshi ariko mu gihe gito hakaba harubatswe amazu.
Prof. Karangwa Chrysologue, umwe mu bagize Komisiyo ya Sena y’iterambere n’imari na we yavuze ku myanzuro y’umwiherero w’abayobozi bakuru b’igihugu wagarutse ku kubahiriza igishushanyombonera cy’Umujyi wa Kigali hirindwa akajagari mu myubakire no mu mikoreshereze y’ubutaka.
Yagarutse kandi ku bishuhanyombonera bidashingira ku miterere y’igihugu n’ubushobozi bw’abaturage, avuga ko bituma Leta ihura n’imbogamizi zo guhora yimura abaturage.
Ati “Igishushanyombonera kigomba gushingira ku miterere y’igihugu cyacu n’ubushobozi bw’Abanyarwanda, ntibikwiye ko Leta ihora ihura n’imbogamizi zo kwimura abaturage.”
Prof. Karangwa yasabye ko habaho gukorera hamwe k’uturere na MININFRA mu gutunganya no gukora ibishushanyombonera kuko bimaze kugaragara ko uturere dukora ibyatwo na minisiteri igakora ibyayo, bityo guhuriza ku kintu kimwe ntibikunde.
Ati “Mu gihe cyose uturere tuzakora ibishushanyombonera ukwatwo na MININFRA igakora ibyayo, inzego zombi ntizizigera zihuza, bizakomeza bibe akajagari.”
Senateri Muhongayire Christine, perezida wa komisiyo, yavuze ko ibiganiro bagiranye na MININFRA byari bigamije kugira amakuru amwe ku mikoreshereze y’ubutaka n’itunganywa ry’ibishushanyombonera kugira ngo iyi komisiyo izamanuke mu turere ifite amakuru nyayo y’ibyakozwe.
Minisitiri w’Ibikorwa Remezo, Ambasaderi Gatete Claver, yavuze ko biteze kuri iyi komisiyo amakuru nyayo azaba avuye mu turere ku mikoreshereze y’ubutaka, akazafasha minisiteri gufata ingamba zihamye mu gushyira mu bikorwa gahunda ya Guverinoma y’imyaka 7 yo kubahiriza ibishushanyombonera no kwirinda imyubakire y’utujagari.
Ati “Guverinoma na Sena dutahiriza umugozi umwe, iyo bagiye mu turere kureba uko ubutaka bukoreshwa, bidufasha natwe nka minisiteri kugira amakuru nyayo kandi yizewe, bityo tukaboneraho gufata ingamba zo gukemura ibibazo byagaragaye.”
Abajijwe niba imyubakire idateye impungenge kuko ubuso bw’igihugu ari buto abantu bakaba bacyubaka ku butaka bunini, aha Minisitiri Gatete yavuze ko imiturire nta mpungenge iteye kuko n’ibindi bihugu bifite ubuso buto nk’u Rwanda nta kibazo biragira, gusa ngo ikigiye gukorwa ni ugutunganya imigi no gushyiraho ingamba zo kubahiriza ibishushanyombonera byagenewe buri gice k’igihugu.


text:
Uwahoze ari umuyobozi mu Karere ka Rubavu aratabaza kuko atagira aho aba.
Bwana NSENGIYUMVA Buntu Ezechiel, kuva muri Gashyantare 2011 kugeza mu mwaka w’i 2015 yari umuyobozi uvuga rikijyana mu Karere ka Rubavu gusa kuri ubu aravuga ko mu gihe leta itagize icyo imufasha azakomeza kubaho ntaho agira ataha kandi yari ahafite.
NSENGIYUMVA Buntu Ezechiel, wabaye umuyobozi w’Akarere ka Rubavu wungirije ushinzwe iterambere ry’ubukungu, ni umwe bagizweho ingaruka n’imitingito yakurikiye iruka ry’ikirunga cya Nyiragongo kuko yamusenyeye inzu rukumbi yari atunze.
«Narimaze imyaka ibiri ntunze inzu yanjye. Iyo nzu niyo narinshingiyeho ubuzima bwanjye kuko iyo mba mfite indi ubu simba nagiye gusembera. Ndahangayitse ndababaye biranandangiranye niko nabyita.»
Nsengiyumva Buntu Ezechiel akomeza avuga ko mu gihe atagiye ku rutonde rw’abagomba gufashwa na leta byaba bimurangiranye.
«Leta ikwiye gufasha abaturage bose bagize ibibazo ititaye ku byiciro by’ubudehe barimo kuko bashobora kuba baragushyize mu cyiciro cya 4 kubera iyo nzu wari utunze ariko ubu bagarutse kongera kubarura bakaba bagushyira mu cyiciro cya zero.»
Imitingito yakurikiye iruka ry’ikirunga cya Nyiragongo kiri muburasirazuba bwa Congo yangije imitungo myinshi irimo inzu zirenga 2000 z’abaturage bo mu Karere ka Rubavu. Zimwe muri izo nzu zikaba zigomba gusenywa burundu kuko ku zisana bitashoboka.
Bamwe mu baturage basenyewe n’iyi mitingito Ubuyobozi bw’Akarere bwabafashije gukodesha ,abandi batuzwa mu mahema abandi nabo bacumbikirwa n’abaturanyi.


text:
Uko umuntu ahugira mu masomo cyangwa mu gushakisha imibereho ategura ahazaza he, niko usanga cyane ku bantu b’igitsina gore igihe cyo kubyara kigenda kigizwayo. Nyamara ariko ngo uko umuntu agenda akura mu myaka, ni nako ubushobozi bwe bwo kurumbuka (kubyara) bugenda bugabanuka. Nkuko bitangazwa n’urubuga « Femme actuelle », ngo gutwita ucyererewe bigira ingaruka ku mubyeyi bitaretse n’umwana uri mu nda.Ingaruka zo gutwita ucyerewe zikunze kwiyongera kuva mu myaka ya za 35 ariko cyane cyane guhera ku myaka 40. Izo ngaruka kandi zigera ku mwana ndetse no ku mubyeyi umutwite ziteye ku buryo bukurikira:
Ingaruka zishobora kuba ku mwana
Ingaruka zibaho ku mwana zirimo kwirema nabi k’urusoro kwiyongera, ndetse hakabaho ubucyererwe bw’imikurire y’umwana muri nyababyeyi ; ibi bikaba byatuma umwana yavuka atagejeje igihe, akavukana ibiro bituzuye cyangwa birenze ibisanzwe umwana akwiye kuvukana, ndetse hari n’ubwo ashobora gupfa avuka.
Ingaruka zishobora kuba ku mubyeyi
Habaho kwiyongera kw’ingaruka zo kurwara igisukari (diabète), umuvuduko w’amaraso ukabije, kuva kandi atari mu mihango, kubagwa mu gihe cyo kubyara, ndetse no kubyara umwana upfuye.
Ngo ni byiza kumenya ko izi ngaruka zibaho, nubwo hari igihe usanga abantu bifuza gutwita bakuze ari bo benshi ndetse ugasanga binabagendekera neza. Ariko burya ngo ingaruka ya mbere ni ukutabyara…kuko ngo niba 95% by’abagore bafite imyaka 30 bifuza kubyara, bakabona n’ubushobozi bwo gusama, 35% gusa by’abagore bafite imyaka 40 ni bo babasha kubigeraho. Naho ku bafite hejuru y’imyaka 35, iyo umugore yifuje gusama, hagashira amezi 6 akigerageza byaranze, ngo ni byiza ko yareba umuganga akamusuzuma.
Ikibabaje rero kuri ubu ngo ni uko usanga abantu batacyita ku ngaruka zo gutwita umuntu akuze. Ubushakashatsi bwakozwe na « Femme actuelle » mu gihugu cy’u Bufaransa bwari bwabajije ikibazo kigora kiti : « Nshobora kubyara igihe mbishaka cyangwa igihe mbishoboye?”
- 58% by’abantu babajijwe basubije ko bashobora kubyara mu gihe babishaka, naho
- 38% bavuze ko bashobora kubyara mu gihe babishoboye.
Ubwo bushakashatsi bwemeza ko ngo muri iki gihugu bifuza kubyara iyo babishatse cyane cyane iyo bageze mu myaka 50 ku gipimo kingana na 67%.
Ku byerekeye n’impamvu zitera kutifuza umwana vuba/gukererwa kubyara,
- 61% basobanura ko biterwa n’akazi kabo,
- 22% ngo baziterwa n’ubuzima bwabo, mu gihe
- 19% babiterwa n’imibereho y’umuryango.
Ku bantu bakoreweho ubushakashatsi babashije no gusubiza ikibazo babajijwe ku bijyanye n’impamvu zitera kugabanuka k’uburumbuke bw’umugabo cyangwa umugore. Abangana na 39% basubije ko biterwa n’uburyo umuntu abayeho aho usanga imyitwarire yihariye y’umuntu ishobora kwangizwa no kunywa itabi, inzoga, gufata ibiyobyabwenge, kutita ku buzima ndetse no kutabona indyo ikwiye kandi yuzuye.
Ikindi ni uko ngo ku bagera kuri 31% bishobora guterwa na none n’imyaka ndetse n’ibibazo by’ubuzima
Video Abakobwa Beza
Ibyo Gutwita Hejuru y'Imyaka 35
Uko umuntu ahugira mu masomo cyangwa mu gushakisha imibereho ategura ahazaza he, niko usanga cyane ku bantu b’igitsina gore igihe cyo kubyara kigenda kigizwayo. Nyamara ariko ngo uko umuntu agenda akura mu myaka, ni nako ubushobozi bwe bwo kurumbuka (kubyara) bugenda bugabanuka. Nkuko bitangazwa n’urubuga « Femme actuelle », ngo gutwita ucyererewe bigira ingaruka ku mubyeyi bitaretse n’umwana uri mu nda.Ingaruka zo gutwita ucyerewe zikunze kwiyongera kuva mu myaka ya za 35 ariko cyane cyane guhera ku myaka 40. Izo ngaruka kandi zigera ku mwana ndetse no ku mubyeyi umutwite ziteye ku buryo bukurikira:
Labels: abagore, imyororokere, ubuzima


text:
GUTEGEKA KWA KABIRI 30.19-20.
19. Uyu munsi ntanze ijuru n’isi ho abahamya bazabashinja, yuko ngushyize imbere ubugingo n’urupfu, n’umugisha n’umuvumo. Nuko uhitemo ubugingo,ubone kubaho wowe n’urubyaro rwawe.
Iyo dusomye mu Itangiriro 2:15-17,tubona ko Imana yaremanye umuntu uburenganzira bwo guhitamo, imushyirira mu ngobyi ya Edeni,Itanduknya ibiti mu rwego rwo kwagura ubwo burenganzira bwe,Umuntu yagombaga kubeshwaho nuko yahisemo, kandi n’uyu munsi ni ko biri.
Guhitamo rero ni impano nziza Imana yahaye umuntu, kuko ibindi biremwa byose bitayigira, Imana yayihaye umuntu kugira ngo, abashe kuyikiranukira, kuko ntiyifuje ko tuyikiranukira cyangwa ko tuyikunda ku gahato, ahubwo yashatse ko tubyihitiramo: Imana ntishaka kubana natwe nka za robo(robots ) kuko yaduhaye uburenganzira.
Ikindi ni uko guhitamo, bijyana n’inyungu umuntu aba afite mu byo agiye guhitamo, kandi mu buzima bwacu bwa buri munsi, duhora dufite amahitamo Imana ishyira imbere yacu.
Ariko Imana ni umubyeyi kuko itugira inama yo guhitamo neza, ariko twabyanga tukanirengera ingaruka z’ayo mahitamo yacu dukora buri munsi.
Guhitamo neza birakiza ariko guhitamo nabi birica, kandi byica ubugingo bidasize n’umubiri.
Dore rero akamaro ko guhitamo neza:
▪Guhitamo neza byakiza umuryango wawe n’abakuzengurutse bose:
Yosefu yahisemo kubabarira bene se bituma arokora umuryango we (Itang 45.1-15).
▪Guhitamo neza bikiza igihugu:
Umwami w’i Nineve yahisemo kumvira ijwi ry’Imana, bituma abantu be baba amahoro (Yona 3.6)
▪ Guhitamo neza bikiza Itorero:
Igihe Umwami Herode yari ahagurukiye kwica abayobozi b’itorero, abakristo bahisemo kubasengera by’umwihariko bituma Petero arokoka (Ibyak 12.5).
Imana inezezwa cyane n’umuntu uhitamo ibiyihesha icyubahiro: Fineyasi yahisemo gukura ikizira mu Bisirayeli, bikora ku mutima w’Imana(Kub 25.7).
Guhitamo neza ariko ntibyoroshye, kuko bikunze kuba bihabanye n’amaranga mutima ya muntu, kubera ko akenshi bitabamo inyungu z’ako kanya, kandi bisaba ikiguzi (cost) ariko uko guhitamo neza gufite inyungu, kuruta ikiguzi bidusaba nk’uko tuzabireba ejo.
▶ Imana yacu ishimwe, kuko iyo umuntu yahisemo nabi ayigarukiye, icungura ayo mahitamo ye mabi, ikirengagiza ubujiji bwe, ikamuhindurira ubuzima aba yarangije ahitamo nabi (Yes 30.15).
[email protected]


text:
ABAKURAMBERE N’ABAHANUZI
IGICE CYA 73 - IMYAKA IHERUKA YA DAWIDI50
Gukurwaho kwa Abusalomu ntikwahise guhesha ubutegetsi amahoro. Hari umugabane munini cyane w’igihugu wifatanyije mu bwigomeke ku buryo Dawidi atajyaga kugaruka mu murwa ngo atangire gutegeka adahamagawe n’imiryango yose. Mu kayubi kakurikiye gutsindwa kwa Abusalomu nta mwanzuro wihutirwa wafashwe wo kugarura umwami, ariko amaherezo igihe Ubuyuda bwiyemezaga kugarura Dawidi, iyindi miryango yagize ishyari maze hakurikiraho gushaka kongera guhirika ubutegetsi. Nyamara uko kwivumbagatanya kwahereye ko guhagarikwa maze amahoro agaruka muri Isiraheli. AA 520.1
Amateka ya Dawidi atanga kimwe mu bihamya bikomeye byigeze bibaho bigaragaza akaga umuntu agira gaturutse ku butegetsi, ubukungu n’icyubahiro cy’isi. Ibi kandi ni byo bintu bikomeye cyane abantu bifuza. Abantu bake cyane ni bo banyuze mu mibereho ibategurira neza kwihanganira ikigeragezo nk’iki. Imibereho ya Dawidi akiri muto, yari igizwe n’ibyigisho byo kwicisha bugufi, kwihanganira imirimo, kwita ku mikumbi ye ayifitiye impuhwe; umushyikirano yagiranaga n’ibyaremwe ubwo yabaga ari wenyine mu misozi, gukuza ubwenge mu byerekeye gucuranga n’ubusizi ndetse no kwerekeza ibitekerezo bye ku Muremyi; kwitonda cyane yatojwe n’imibereho ye yo mu butayu, kugira ubutwari, kwihangana ndetse no kwizera Imana, ibyo byose byari byarateganyijwe n’Uwiteka kugira ngo bizamutegurire kuba umwami wa Isiraheli. Dawidi yari yaranejejwe n’ibyiza byamubayeho biva ku rukundo rw’Imana, kandi yari yarakungahajwe kuri Mwuka wayo. Mu byabaye kuri Swuli, Dawidi yari yarabibonyemo ko ubwenge bw’umuntu buntu ari ubusa gusa. Ariko kandi gukomera mu isi n’icyubahiro byacogoje imico ya Dawidi cyane bituma atsindwa n’umushukanyi kenshi. AA 520.2
Kubana n’abapagani byateye icyifuzo cyo gukurikiza imigenzo yabo kandi bikongeza no kurarikira gukomera by’isi. Abisiraheli, ubwoko bw’Uwiteka, bagombaga kubahwa; ariko ubwo ubwibine no kwiyemera byiyongeraga, Abisiraheli ntibari bakinezezwa n’iryo kuzo bari barahawe, ahubwo bita ku ikuzo ryabo hagati y’andi mahanga. Uwo mwuka ntiwari kubura kubateza ibishuko. Dawidi agambiriye kwigarurira andi mahanga, yiyemeje kongera ingabo ze maze asaba ko umuntu wese ufite imyaka y’ubukuru ikwiriye yinjira mu bya gisirikare. Kugira ngo ibyo abigereho, byabaye ngombwa ko habaho ibarura ry’abaturage. Ubwibone no kurarikira ni byo byatumye habaho icyo gikorwa cy’umwami. Iryo barura ryajyaga kwerekana itandukaniro ryariho hagati y’imbaraga nke igihugu cyari gifite ubwo Dawidi yajyaga ku butegetsi n’imbaraga zacyo n’amajyambere yacyo ari we ukiyobora. Ibyo byari kurushaho gushimangira ukwiyemera kwari gusanzwe haba ku mwami ndetse na rubanda. Ibyanditswe byera bivuga biti: “Satani ahagurukira Abisirayeli, yoshya Dawidi kubara Abisirayeli.” Kugubwa neza kw’Abisiraheli igihe bayoborwaga na Dawidi kwari kwarakomotse ku migisha y’Imana aho kuba ku bushobozi bw’umwami cyangwa gukomera kw’ingabo ze. Ariko kongera ingabo z’igihugu byajyaga kwereka amahanga yari abakikije ko Abisiraheli biringiraga ingabo zabo, aho kwiringira ubushobozi bw’Uwiteka. AA 520.3
Nubwo Abisiraheli baterwaga ishema no gukomera kw’ishyanga ryabo, ntabwo banejejwe n’umugambi wa Dawidi wo kongera ingabo bikomeye. Uko kwiyandikisha kwari kwasabwe kwateye kwinuba cyane; noneho babona yuko ari ngombwa gukoresha abatware b’ingabo mu cyimbo cy’abatambyi n’abacamanza bari barakoze ibarura mu gihe cyashize. Umugambi w’icyo gikorwa wari unyuranyije rwose n’amahame y’ubuyobozi bushingiye ku butegetsi bw’Imana. Ndetse na Yowabu yagaragaje ko atabishyigikiye nk’uko yajyaga abigenza. Yaravuze ati: “Uwiteka nagwize abantu be barute umubare wari usanzwe incuro ijana. Ariko nyagasani mwami, bose si abagaragu ba databuja? None databuja ubishakiye iki? Ni iki gituma ushyirisha Abisirayeli ho urubanza? Ariko ijambo ry’umwami riganza irya Yowabu. Nuko Yowabu aragenda, agenda igihugu cya Isiraheli cyose maze asubira i Yerusalemu.” (1Ngoma 21:3,4). AA 521.1
Igihe umutima wa Dawidi wamwemezaga icyaha cye, ibarura ryari ritararangira. Noneho yicira urubanza, abwira Imana ati: “Ndacumuye cyane kuko nakoze ibyo, ariko noneho ndakwinginze, kuraho gukiranirwa k’umugaragu wawe, kuko nakoze iby’ubupfu bwinshi.” Bukeye bwaho, umuhanuzi Gadi azanira Dawidi ubutumwa agira ati: “Uwiteka avuze ngo: ‘Hitamo icyo ushaka ari uguterwa n’inzara imyaka itatu, cyangwa kumarwaho n’ababisha bawe amezi atatu inkota zabo zikugereho, cyangwa se inkota y’Uwiteka iminsi itatu, ni yo mugiga yatera mu gihugu, na marayika w’Uwiteka akarimbura mu gihugu cya Isirayeli cyose.” Umuhanuzi arongera aravuga ati: “Nuko rero tekereza umbwire uko nsubiza uwantumye.” AA 521.2
Umwami yarasubije ati: “Ndashobewe rwose. Reka nigwire mu maboko y’Imana kuko imbabazi zayo ari nyinshi cyane, ne kugwa mu maboko y’abantu.” AA 521.3
Igihugu gitezwa mugiga maze yica Abisiraheli ibihumbi mirongo irindwi. Icyo cyago cyari kitarinjira mu murwa mukuru maze “Dawidi yubura amaso, abona marayika w’Uwiteka ahagaze hagati y’isi n’ijuru, afite inkota mu ntoke ze ayerekeje i Yerusalemu. Dawidi n’abakuru bari bambaye ibigunira, bagwa hasi bubamye.” Umwami yinginga Imana asabira Abisiraheli avuga ati: “Mbese si jye wategetse ko abantu babarwa? Ni jye wacumuye ngakora iby’ubugoryi bwinshi, ariko izi ntama zo zacumuye iki? Ndakwinginze Uwiteka Mana yanjye, ukuboko kwawe kube ari jye kwerekeraho n’inzu ya data, ariko si ku bantu bawe ngo baterwe na mugiga.” AA 521.4
Ibarura ryari ryarateye abantu kutishimira ubutegetsi; nyamara nabo ubwabo bari bari barakoze ibyaha nk’ibyo byatumye Dawidi akora icyo gikorwa. Nk’uko Uwiteka yahannye Dawidi binyuze mu kugoma kwa Abusalomu, ni na ko yahaniye Abisiraheli ibyaha byabo biciye mu ifuti rya Dawidi. AA 521.5
Marayika murimbuzi yari yahagaze hanze ya Yerusalemu. Yari ahagaze ku musozi Moriya, “[...] ku mbuga ya Orunani w’Umuyebusi.” Dawidi ajya kuri uwo musozi ayobowe n’umuhanuzi, maze ahubakira Uwiteka igicaniro “atamba ibitambo byoswa n’ibitambo by’ishimwe yuko bari amahoro, yambaza Uwiteka. Uwiteka amusubirisha umuriro uva mu ijuru, ujya ku gicaniro cy’igitambo cyoswa.” “Nuko Uwiteka abona guhendahenderwa igihugu; mugiga ishira mu Bisirayeli.” AA 521.6
Ahubatswe igicaniro, guhera icyo gihe haba ahantu hera, umwami yanga kuhahabwa na Orunani nk’impano ahubwo arahagura. Umwami yaravuze ati: “Oya, ahubwo ndabigura nawe rwose, ntange igiciro cyabyo cyose kuko ntashaka kwenda ibyawe ngo mbiture Uwiteka, kandi sinatamba igitambo cyoswa ntagitanzeho ibyanjye. Nuko Dawidi agura na Orunani ikibanza izahabu, kuremera kwazo kwari shekeli magana atandatu .” 51 Aho hantu hikubirwaho kuba ari ho Aburahamu yari yarubatse igicaniro cyo gutambiraho umuhungu we, kandi ni ho nyuma hemejwe ngo hubakwe ingoro yubatswe na Salomo. AA 521.7
Nanone ikindi gicu cyagombaga kubudika mu myaka iheruka ya Dawidi. Dawidi yari amaze imyaka mirongo irindwi y’ amavuko. Umuruho n’ibyago byose yagiye agira mu ruzerero rwe akiri muto, intambara nyinshi yarwanye, ibyamuhangayikishije n’imibabaro yanyuzemo, byari byaramumazemo imbaraga. Nubwo ubwenge bwe bwari bugisobanukirwa neza kandi bufite imbaraga, intege nke no gusaza hamwe n’icyifuzo cyo kuruhuka, byatumye atamenya vuba ibibera mu gihugu, maze na none ubwigomeke bwongera kuvuka i bwami. Na none, hongeye kugaragara ibuto yo gutetesha kwa Dawidi nk’umubyeyi. Uwari urarikiye kwicara ku ntege y’ubwami noneho yari Adoniya, “umuntu w’uburanga cyane” mu gihagararo, ariko nta bitekerezo bihamye yagiraga kandi nta cyo yitagaho. Akiri muto yagize gucyahwa guke “se nta bwo yigeze kumucyaha byatuma arakara ati: ‘Ibyo wabitewe n’iki?” Noneho yigomeka ku butegetsi bw’Imana yari yaratoranyije Salomo ngo abe umwami. Haba mu bwenge n’impano karemano ndetse n’imico yo kuyoboka Imana, Salomo yarushaga mukuru we kuzuza ibyangombwa byatuma aba umwami w’Abisiraheli; nyamara nubwo uwo Imana yari yarahisemo yari yarekanywe neza, Adoniya ntiyabuze abamushyigikira. Nubwo Yowabu yari yarakoze ibyaha byinshi, kugeza icyo gihe yari yarabaye indahemuka ku mwami; ariko noneho yifatanyije n’abagambanira Salomo, we na Abiyatari wari umutambyi. AA 522.1
Umugambi wo kwigomeka wari wuzuye. Abagambanyi bari bateraniye mu munsi mukuru hanze y’umurwa bagira ngo bimike Adoniya, ariko imigambi yabo iburizwamo n’igikorwa cyabaye kidatindiganyije cya bamwe mu bari indahemuka ku mwami bari bayobowe na Sadoki umutambyi, umuhanuzi Natani, na Betisheba nyina wa Salomo. Babwira umwami uko ibintu bimeze, banamwibutsa yuko Imana ari yo yahisemo Salomo ngo azamusimbure ku ntebe y’ubwami. Dawidi aherako aregura kugira ngo Salomo yimikwe, maze bahita basuka amavuta kuri Salomo bamamaza ko abaye umwami. Bwa bugambanyi bwari bwakozwe burapfa. Abari babuyoboye bari bikururiye igihano cyo gupfa. Ubugingo bwa Abiyatari ntibwakuweho kuko bubashye umurimo yakoraga n’uko yakoreye Dawidi neza; ariko yakuwe ku murimo w’umutambyi mukuru maze uhabwa ab’umuryango wa Sadoki. Yowabu na Adoniya na bo babaye baretse kubica, ariko Dawidi amaze gupfa bahanirwa icyaha cyabo. Gushyira mu bikorwa urubanza bari baciriye umuhungu wa Dawidi byujuje igihano yagombaga guhabwa incuro enye bigaragaza uburyo Imana yazinuwe n’icyaha cya se. AA 522.2
Dawidi akijya ku ngoma, umwe mu migambi ikomeye yari agambiriye wari kuzubakira Uwiteka ingoro. Nubwo atemerewe gushyira uwo mugambi mu bikorwa, yari yaragaragaje umwete n’ishyaka muri byo. Yari yaratanze ibikoresho bihenda cyane - izahabu, ifeza, amabuye arabagirana ya shohamu, n’amabuye y’amabara menshi, marubure n’ibiti by’igiciro cyinshi. None ubwo butunzi bw’agaciro kenshi yari yararundanyije bwagombaga kuragizwa abandi; kubera ko andi maboko ari yo yagombaga kubakira isanduku y’Imana inzu, ari yo kimenyetso cy’uko Imana iri kumwe na bo. AA 522.3
Umwami abonye ko agiye gutanga, atumiza ibikomangoma byo mu Bisiraheli n’intumwa zihagarariye abandi zivuye mu gihugu cyose kugira ngo abamenyeshe iby’uwo murage ku mugaragaro. Yashakaga kubabwira amagambo ye yo kuraga kandi ashaka kubasaba gufatanya no gushyigikira umurimo ukomeye wagombaga gukorwa. Kubera ko yari afite intege nke z’umubiri, abantu ntibari biteze ko ubwe azashobora kuboneka muri iryo hererekanyabubasha. Ariko Mwuka w’Imana amuzaho, maze agira imbaraga zo kuvugana n’abantu be ubuheruka. Yababwiye icyifuzo cye cyo kubaka ingoro, kandi ababwira n’iby’itegeko Imana yatanze yuko uwo murimo ukwiriye guhabwa umuhungu we Salomo. Imana yari yaravuze iti: “Umuhungu wawe Salomo ni we uzubaka inzu yanjye n’ibikari byanjye, kuko namutoranyije ngo abe umwana wanjye, nanjye mbe se. Kandi nzakomeza ubwami bwe iteka, nagira umwete wo kwitondera amategeko n’amateka byanjye nk’uko ameze kuri ubu.” Dawidi aravuga ati: “Nuko rero imbere y’Abisirayeli bose ari ryo teraniro ry’Uwiteka, kandi imbere y’Imana yacu yumva, mwitondere amategeko yose y’Uwiteka Imana yanyu muyamenye, mubone gutwara iki gihugu cyiza, mukazakiraga abana banyu bazabazungura, kibe gakondo yabo iteka ryose.” AA 523.1
Kubera ibyo yari yaranyuzemo, Dawidi yari yarabonye uko inzira y’umuntu utandukana n’Uwiteka imukomerera. Yari yarumvise uko kwica amategeko bicira umuntu ho iteka, kandi yari yarasaruye imbuto zo gucumura; ndetse yari ahagaritswe umutima cyane n’uko abayobozi b’Abisiraheli bakwiriye kuba indahemuka ku Mana kandi na Salomo akumvira amategeko y’Imana, akirinda ibyaha byacaga intege ubutegetsi bwa se, bikamutezaga akaga mu buzima bwe, kandi bigasuzuguza Imana. Dawidi yari azi ko bizasaba Salomo kwicisha bugufi mu mutima, guhora yiringiye Imana, ndetse no kuba maso ubudasiba kugira atsinde ibishuko bitari kuzabura kumwibasira ari umwami kuko umwanya w’icyubahiro nk’uwo ari yo Satani arasaho imyambi ye mu buryo bwihariye. Dawidi arahindukira areba umuhungu we Salomo wari umaze kumenyekana ko amusimbuye maze aramubwira ati: “Nawe Salomo mwana wanjye, umenye Imana ya so, ujye uyikorera n’umutima utunganye kandi ukunze, kuko Uwiteka agenzura imitima yose, akamenya ibyo imitima yibwira byose, numushaka uzamubona, ariko numureka azaguca iteka ryose. Nuko wirinde, kuko Uwiteka ari wowe yatoranyije kubakira inzu ubuturo bwera, shyiraho imbaraga ubikore.” AA 523.2
Dawidi aha Salomo amabwiriza asobanutse y’uburyo azubaka ingoro y’Imana, amubwira ibigize ibice byayo byose, kandi amubwira ibizakoreshwa byose nk’uko yari yarabihishuriwe n’Imana. Salomo yari akiri muto maze atinya iyo nshingano ikomeye yari ahawe yo kubaka ingoro y’Imana no kuyobora abantu bayo. Dawidi abwira umuhungu we ati: “Komera ushikame uzabikore, ntutinye kandi ntukuke umutima, kuko Uwiteka Imana ari yo Mana yanjye izabana na we. Ntizagusiga, ntizaguhana.” AA 523.3
Na none Dawidi arongera abwira iteraniro ryose ati: “Umuhungu wanjye Salomo, uwo Imana itoranyije wenyine, aracyari umwana ntarakomeza intege kandi umurimo urakomeye, kuko iyo nzu y’inyumba itazaba iy’abantu, ahubwo izaba iy’Uwiteka Imana.” Aravuga ati: “Jyewe niteguye inzu y’Imana yanjye uko nshoboye kose” maze akomeza gutondagura ibikoresho yari yarakusanyije. Hejuru y’ibyo yongeraho ati: “Kandi rero kubw’urukundo nkunze inzu y’Imana yanjye, kuko mfite ubutunzi bwanjye bwite bw’izahabu n’ifeza, mbuhaye inzu y’Imana yanjye busage kubyo natunganirije inzu yera byose, n’italanto n’izahabu za Ofiri ibihumbi bitatu, n’italanto z’ifeza itunganijwe ibihumbi birindwi zo gutera ku nsika z’amazu.” Hanyuma abaza imbaga y’abantu bari bateraniye aho bari bazanye amaturo yabo n’umutima ukunze ati: “Nuko nero uyu munsi ni nde wemeye kwitanga ku Uwiteka?” AA 523.4
Maze ya mbaga y’abantu isubizanya ubwuzu n’umurava. « Maze abatware b’amazu ya ba sekuruza n’abatware b’imiryango ya Isirayeli, n’abatware batwara ibihumbi n’abatwara amagana, n’abatware b’imirimo y’umwami batangana umutima ukunze. » «Batanga toni ijana na mirono irindwi z’izahabu z’izahabu, n’ibikoroto ibihumbi icumi by’izahabu, na toni zisaga magana atatu z’ifeza, na toni zigera kuri magana atandatu z’umuringa, na toni zisaga ibihumbi bitatu z’icyuma kugira ngo bikoreshwe imirimo yo ku Ngoro y’Imana . . . Abantu bishimira izo mpano batanganye ubwuzu. Koko rero bazituye Uhoraho bafite umutima utunganye. Umwami Dawidi arabyishimira cyane. » 1Amateka 29 :6-9.(Bibiliya Ijambo ry’Imana). AA 524.1
“Ni cyo cyatumye Dawidi ashimira Uwiteka imbere y’iteraniro ryose, aravuga ati: ‘Uwiteka Mana ya sogokuruza wacu Isirayeli, uhimbazwe iteka ryose. Uwiteka, gukomera n’imbaraga n’icyubahiro no kunesha n’igitinyiro ni ibyawe, kuko ibiri mu ijuru n’ibiri mu isi ari ibyawe. Ubwami ni ubwawe Uwiteka, ushyizwe hejuru ngo ube usumba byose.Ubutunzi n’icyubahiro ni wowe biturukaho kandi ni wowe utegeka byose. Mu kuboko kwawe harimo ububasha n’imbaraga, kandi kogeza no guhesha bose imbaraga biri mu butware bwawe. Nuko rero Mana yacu, turagushima dusingiza izina ryawe ry’icyubahiro. Ariko nkanjye ndi nde n’abantu banjye, byatuma dushobora gutura tubikunze dutyo rwose, kuko byose ari wowe biturukaho, kandi ibyawe akaba ari byo tuguhayeho? Kuko turi abashyitsi imbere yawe, n’abasuhuke nk’uko ba sogokuruza bacu bose bari bari, iminsi yacu tumara mu isi ihwanye n’igicucu, nta byiringiro byo kurama. Uwiteka Mana yacu, ibi bintu byose byiteguye kubakira izina ryawe ryera inzu, bituruka mu kuboko kwawe kandi byose ni ibyawe. Kandi Mana yanjye nzi yuko ugerageza umutima, ukishimira gutungana. AA 524.2
“Nanjye ntuye ibi bintu byose n’umutima ukunze kandi utunganye, kandi ubu mbonye abantu bawe bari hano bagutura n’imitima ikunze, biranezeza. Uwiteka Mana ya Aburahamu, Mana ya Isaka, Mana ya Isirayeli ba sokuruza bacu, ibyo ujye ubikomeza mu bitekerezo abantu bawe bagira mu mitima yabo, utunganye imitima yabo ikwerekereho. Kandi umuhungu wanjye Salomo, umuhe umutima utunganye wo kwitondera amategeko yawe n’ibyo wahamije n’amateka yawe, kandi akore ibyo byose, yubake n’inzu y’inyumba niteguniye kuyubaka.” «Dawidi aherako abwira iteraniro ryose ati : ‘Ubu nimuhimbaze Uwiteka Imana yanyu.’ Nuko iteraniro ryose rihimbaza Uwiteka Imana ya ba sekuruza, bubika imitwe baramya Uwiteka.” AA 524.3
Umwami yari yarateranyije ibikoresho by’agaciro gakomeye byo kubakisha no kurimbisha Ingoro abyitayeho cyane. Yari yarahimbye n’indirimbo z’agahozo zo kuzajya ziharirimbirwa maze amajwi akumvikanira mu bikari byarwo mu myaka yari kuzakurikiraho. Noneho umutima we wari unezerewe Imana ubwo abatware b’imiryango n’abatware b’Abisiraheli bitabiraga cyane ibyo yari abasabye, maze bakitangira gukora umurimo w’ingenzi wari imbere yabo. Kandi ubwo batangaga ibyabo, bari baniteguye gukora ibiruseho. Batanganye ubwuzu amaturo aba menshi cyane, batanga ku mutungo wabo bwite bashyira mu bubiko. Dawidi yari yiyumvisemo rwose uko adakwiriye kurundanya ibikoresho by’inzu y’Imana, maze uko abakomeye bo mu bwami bwe bagaragaje ko ari indahemuka bakitabira icyo yari asabye bityo bagatangana imitima ikunze bakegurira ubutunzi bwabo Uwiteka ndetse nabo ubwabo bakiyemeza gukora umurimo we, ibyo byashimishije Dawidi cyane. Ariko Imana ubwayo ni yo yari yahaye ubwoko bwayo uwo mutima. Yo yonyine ni yo ikwiriye guhabwa ikuzo, si umuntu. Imana ni yo yari yarahaye abantu ubutunzi bwo ku isi, kandi Mwuka wayo ni we watumye abantu batangana umutima ukunze bakazana ibintu byabo by’agaciro ngo bikoreshwe ku Ngoro y’Imana. Byose byari byakomotse ku Uwiteka. Iyo urukundo rwe rudakangura imitima y’abantu, umwete umwami yari yakoresheje wari kuba imfabusa n’Ingoro y’Imana ntiyajyaga kuzigera yubakwa. AA 524.4
Ibintu byose umuntu abona biva mu buntu bw’Imana biba bikiri iby’Imana. Ibintu byose by’agaciro kandi byiza Imana yashyize mu isi biri mu biganza by’abantu kugira ngo babigeragereshwe, kugira ngo bagaragaze ukwimbika k’urukundo bakunda Imana ndetse n’uko banyuzwe n’ineza yayo. Byaba ubutunzi bw’ibifatika cyangwa ubw’ubwenge, bigomba gutangwa ari ituro ry’ubushake bigashyirwa ku birenge bya Yesu, maze muri icyo gihe ubitanze agafatanya na Dawidi kuvuga ati: “Kuko byose ari wowe biturukaho, kandi ibyawe akaba ari byo tuguhayeho.” AA 525.1
Igihe Dawidi yumvaga ari hafi gutanga, yari agifite umutwaro umushengura mu mutima w’ibya Salomo n’iby’ubwami bwa Isiraheli. Kugubwa neza k’ubu bwami kwagombaga kuba gushingiye cyane cyane ku gukiranuka k’umwami. Nuko “yihanangiriza umuhungu we Salomo aramubwira ati: ‘Ubu ndagiye nk‘uko ab’isi bose bagenda. Nuko komera ugaragaze ko uri umugabo. Ujye wumvira ibyo Uwiteka Imana yawe yakwihanangirije: ni ko kugendera mu nzira zayo, ukitondera amategeko yayo n’ibyo yategetse, n’amateka n’ibyo yahamije, ... kugira ago ubashishwe ibyo uzakora byose, aho uzagana hose, kugira ngo Uwiteka azakomeze ijambo rye yamvuzeho ati: ‘Abana bawe nibirindira mu ngeso zabo nziza, bakagendera inbere yanjye mu by’ukuri n’imitima yabo yose n’ubugingo bwabo bwose, ntuzabura uzungura ingoma ya Isirayeli.’ Uko ni ko Imana yavuze.” 1 Abami 2:1 - 4. AA 525.2
Amagambo aheruka Dawidi yavuze, yanditswe ari indirimbo yuzuyemo ibyiringiro, amahame atagereranywa ndetse no kwizera kudacogora: AA 525.3
“Dawidi mwene Yesayi washyizwe ejuru aravuga ati:
Uwo Imana ya Yakobo yimikishije amavuta,
Umuhimbyi w’igikundiro wa zaburi ya Isirayeli.
Umwuka w’Uwiteka yavugiye muri jye, . . .
Utegekesha abantu gukiranuka,
Agatwara yubaha Imana,
Azahwana n’umuseke utambitse w’izuba rirashe,
N’igitondo kitagira igicu,
Igihe ubwatsi bushya bwarukiye mu butaka,
Kubw’itangaze ry’umuhituko w’imvura.
Ni koko, inzu yanjye ntimeze ityo ku Mana,
Nyamara yasezeranye nanjye isezerao ritazakuka, Ritunganye muri byose kandi rikomeye,
Kuko ari yo gakiza kanjye rwose,
Kandi ririmo ibyo nifuza byose, nubwo itabikuza.” 2Samweli 23:1-5. AA 525.4
Dawidi yari yaracumuye bikomeye, ariko yihannye ibyaha bye abikuye ku mutima, yagiraga urukundo rwinshi no kwizera gukomeye. Yari yarababariwe byinshi, bityo nawe akunda cyane. Luka 7:48. AA 526.1
Indirimbo za zaburi Dawidi yahimbye zivuga ku biba mu mibereho yose, uhereye mu ntango y’icyaha no kwicira urubanza ukagera ku rugero rwo hejuru cyane rwo kwizera ndetse no gusabana n’Imana bikomeye. Igitekerezo cy’imibereho ye kigaragaza ko nta kandi kamaro k’icyaha uretse gukoza umuntu isoni no kumuteza ibyago, ariko kikagaragaza na none ko urukundo rw’Imana n’imbabazi zayo bishobora kugera aho ari ho hose, ko kwizera ari ko kuzazahura umuntu wihana agasangira n’abandi ibyiza byo guhindurwa abana b’Imana. AA 526.2
Umuntu “avuka ameze nk’ururabyo, maze agacibwa, ahita nk’igicucu kandi ntarame,” “ariko Ijambo ry’Imana yacu rizahoraho iteka ryose.” “Ariko imbabazi Uwiteka agirira abamwubaha, zahereye kera kose zizageza iteka ryose, gukiranuka kwe kugera ku buzukuru babo. Ni koko agirira abitondera isezerano rye, bakibuka amategeko ye bakayakomeza.” Yobu 14:2; Yesaya 40:8; Zaburi 103:17,18. AA 526.3
“Icyo Imana ikora cyose kizahoraho iteka ryose.” Umubwiriza 3:14. AA 526.4
Dawidi n’ab’umuryango we bahawe amasezerano y’agahozo, amasezerano ageza ku bihe bizahoraho, kandi asohorera bishyitse muri Kristo. Uwiteka aravuga ati: AA 526.5
“Narahiye Dawidi umugaragu wanjye . . . Ikiganza cyanjye kizajya kibana na we, ukuboko kwanjye kuzamukomeza. . . . Ariko umurava wanjye n’imbabazi zanjye bizabana na we, kandi izina ryanjye rizashyirisha hejuru ihembe rye. Nzashyira inyanja mu ntoki ze, n’inzuzi mu kuboko kwe kw’iburyo. Azantakora ati: ‘Ni wowe Data, Imana yanjye, igitare cy’agakiza kanjye.’ Kandi nzamuhindura imfura yanjye, asumbe abandi bami bo mu isi. Nzamubikira imbabazi zanjye iteka ryose, isezerano ryanjye rizakomera kuri we.” Zaburi 89:3-28. AA 526.6
“Nzamubikira imbabazi zanjye iteka ryose. Isezerano ryanjye rizakomera kuri we.” Zaburi 89:29. AA 526.7
“Azaca imanza zirengera abanyamubabaro bo mu bantu,
Azakiza abana b’abakene,
Kandi azavunagura umunyagahato.
Bazakubaha ibihe byose,
Izuba n’ukwezi bikiriho. . .
Mu minsi ye abakiranutsi bazashisha,
Kandi hazabaho amahoro menshi,
Kugeza aho ukwezi kuzashirira.
Azatwara ahereye ku Nyanja ageze ku yindi Nyanja,
Kandi ahereye kuri rwa ruzi ageze ku mpera y’isi.”
“Izina rye rizahoraho iteka ryose,
Izina rye rizahamaho, izuba rikiriho,
Abantu bazisabira umugisha wo guhwana nawe,
Amahanga yose azamwita umunyehirwe.” Zaburi 72:4-8, 17. AA 526.8
“Nuko umwana yatuvukiye duhawe umwana w’umuhungu, ubutware buzaba ku bitugu bye. Azitwa Igitangaza, umujyanama, Imana ikomeye, Data wa twese Uhoraho, Umwami w’amahoro.” “Azaba mukuru, azitwa Umwana w’Isumbabyose kandi Umwami Imana izamuha intebe y’ubwami ya sekuruza Dawidi, azima mu nzu ya Yakobo iteka ryose, ubwami bwe ntibuzashira.” Yesaya 9:6; Luka 1:32,33. AA 527.1


text:
Ingaruka zo kugira isuku nke mu mihango
Mu bice bimwe na bimwe usanga umugore mu gihe cy’imihango atabasha kubona iby’ingenzi akeneye byamufasha kwita ku isuku neza; aha twavuga nk’amazi meza, udutambaro tw’isuku two kwibinda, isabune, ndetse n’ahantu h’ubwiherero habugenewe yakwifashisha. Ibi byose rero bikaba byatuma isuku ikenewe ititabwaho ndetse ubuzima n’iterambere ry’umugore muri rusange bikadindira.
Isuku idahagije ishobora gutera ingaruka zitandukanye mu buzima. Zimwe mu ngaruka zaterwa no kutagira isuku ihagije mu gihe cy’imihango harimo: Kwandura zimwe mu ndwara ziterwa n’udukoko duturutse mu gukoresha udutambaro tudasukuye mu kwibinda bikaba byagera no kuri nyababyeyi, kurwara indwara ku ruhu rukikije imyanya ndangagitsina, kurwara indwara z’udukoko mu myanya ndangagitsina, ndetse n’ikwirakwizwa rya zimwe mu ndwara zandurira mu matembabuzi nka hepatite ndetse na virusi itera SIDA, indwara zo mu miyobora y’inkari, kuzana uduheri ku myanya ndangagitsina, kurwara kanseri y’inkondo y’umura bishobora kuvamo no kutabyara.
Kugirango umugore agire isuku ihagije mu gihe cy’imihango hari bimwe mu byo akeneye harimo: amazi meza yo gukoresha bisukura ndetse banasukura udutambaro n’imyambaro, kubona ahantu habugenewe biherera bari mu isuku, kubona ibikoresho bikenewe bibafasha mu gihe cy’imihango, kubona aho babasha kujugunya imyanda cyangwa se udutambaro bakoresheje.
Ni byiza rero kwita ku isuku mu gihe cy’imihango kugirango twirinde ingaruka ziva mu isuku nke.


text:
Bamwe mu bana baterwa inda bahangayikishijwe n’imibereho y’abo babyara
Bamwe mu bangavu basambanywa bagaterwa inda bavuga ko bahangayikishwa n’imibereho y’abo babyara ahanini kubera ubushobozi bucye bwabo, gutereranwa n’imiryango yabo ndetse n’ababahohoteye.
Umwana uhagarariye abandi bangavu batewe inda bakabyara mu Murenge wa Kabarore, Akarere ka Gatsibo twahaye izina rya Mukabarisa Valentine, avuga ko bimwe mu bibazo bafite ari ibijyanye no kuvuza abana babo.
Yongeraho ko bamwe bakimara kubyara batereranwe n’imiryango yabo, ku buryo bagihura n’ingaruka zo gutwita imburagihe.
Avuga ko abataratereranwe n’ababyeyi babo cyangwa ababateye inda bafite ikibazo ku kuvuza abana babo, kuko benshi baba nta ndangamuntu baratunga ku buryo bifatira ikiciro cyabo.
Ati “Hari ubwo ugira amahirwe iwanyu bakagushyira ku kiciro cyangwa umubyeyi w’umwana akemera kugushyira ku kiciro. Ariko ingorane hari ubwo bose baba bafite ikiciro cya gatatu kandi icyo kiciro nta mahirwe akunda kubaho yo kubona ubufasha.”
Akomeza agira ati “Umwana bakamushyira ku kiciro ariko bakaba batagufasha kumurera. Igihe cyo gutanga mituweri cyagera bitewe n’uko wowe nta bushobozi ufite, bakanga kuyitanga bagategereza igihe uzabahera amafaranga y’uruhare rwawe n’urw’umwana. Urumva umwana arwaye ni ibibazo kuko bo bashobora kurwara bakagura imiti muri farumasi.”
Mukabarisa yifuza ko bishoboka umwana wabyariwe iwabo hajya harebwa uko yahabwa ikiciro cye kijyanye n’ubushobozi bwe aho kwitirirwa icy’abandi adafitiye ubushobozi.
Ikindi yifuza ni uko bajya bafashwa ku burezi bw’abana babo kuko na byo bibagora cyane ko kubera ubushobozi.
Agira ati “Urumva niba mbarizwa mu kiciro cya gatatu kandi nta bushobozi, ntabasha kuvuza uwo nabyaye no kwiga ni ikibazo kuko nabwo ubwo bushobozi simba mbufite.”
Uretse kuba hari ababyeyi basa n’aho bahima abana babo nyuma yo gusambanywa bagatwita, ngo hari n’ababaha akato bakanabirukana mu muryango.
Umwana wo mu Karere ka Nyagatare twahaye izina Businge Joy, avuga ko benshi mu bana batewe inda bagiye birukanywa n’ababyeyi babo bakajya kubaho bikodeshereza.
Ati “Hari aho umwana amara gutwita ababyeyi bakamuha akato, ubundi bakamwirukana akajya kwibeshaho muri geto (Ghetto). Hari n’ubwo uguma mu rugo ariko ukabaho utotezwa, bakakubwira nabi bagucyurira ukabaho mu buzima uhangayitse birutwa no kuba wabahunga ariko nyine ukabura iyo ujya.”
Umuyobozi w’Akarere ka Gatsibo wungirije ushinzwe imibereho myiza y’abaturage, Kantengwa Mary, avuga ko ikibazo atari uguha umwana ikiciro ahubwo ababyeyi bakwiye kumva ko bagifite inshingano zo kurera abana babo kabone n’ubwo babyaye imburagihe.
Ati “Umubyeyi afite inshingano zo kukurera kugeza igihe cyo kwirera ubwawe, waba wabyaye waba utabyaye. Kwisabira ikiciro ntabwo ari cyo gisubizo ahubwo icyo tuzakora ni ugufatanya kuganira n’umubyeyi kumva ko afite inshingano zo gukomeza kugufasha.”
Kantengwa avuga ko ariko ku bagejeje imyaka 18 y’amavuko kuzamura bitabujijwe ko yahabwa ikiciro cye cyihariye, kuko babifitiye uburenganzira.
Avuga ko ikibazo cy’abana basambanywa kireba buri wese ariko by’umwihariko umwana ubwe agaragaza uwamuhohoteye kuko bigaragara ko hari ababahishira.
Yongeraho ko kuva mu kwezi kwa Gicurasi kugera uyu munsi hatangiye ubukangurambaga bugamije gushakisha abagabo basambanya abana, mu Karere ka Gatsibo hamaze gufatwa abarenga 100 kandi ubukangurambaga bwo kubahiga bukaba bugikomeza.
Hashize imyaka ibiri umuryango utari uwa Leta ugamije gufasha abagore n’abana b’abakobwa mu mibereho myiza yabo bakorerwa ubuvugizi Empower Rwanda ushinzwe.
Uwo muryango na wo ukaba umaze amezi atatu utangije umushinga “Ijwi rye, uburenganzira bwe” (Her Voice, Her Right), ugamije gufasha abana b’abangavu basambanyijwe bagaterwa inda mu turere twa Gatsibo na Nyagatare, ahagaragara abana benshi basambanywa.
Umuyobozi w’uwo muryango ku rwego rw’Igihugu, Olivia Promise Kabatesi, avuga ko mu rwego rwo kurandura burundu ikibazo cy’abana basambanywa, babanje gukora ubushakashatsi bw’ibanze hagamijwe gushaka amakuru ku gituma abana b’abakobwa baterwa inda n’ingaruka bibagiraho, imiryango yabo n’igihugu muri rusange.
Ibi ngo bizafasha mu gukurikirana icyo kibazo no kugikemura. By’umwihariko Empower Rwanda ngo izafasha abagore n’abakobwa kumenya uburenganzira bwabo no gusobanukirwa amategeko, ariko n’ubuyobozi bumenye impamvu zihari zituma abana bakomeje guhohoterwa bafatanyirize hamwe kugikemura.
Avuga ko abana babyaye bazafashwa gusubizwa mu mashuri bashakirwa ibikoresho, na ho abafite imbogamizi zo kubura aho basiga abana babo ngo basubire ku ishuri bafashwe kwiga imyuga.
Agira ati “Nk’uko nabivuze dufite Master card Foundation, mu nkunga yabo tuzafata bano bana bajye mu myuga abasoje tubahe ibikoresho by’ibanze babone aho bahera bazabashe kwitunga n’abana babo.”
Na ho ku bijyanye n’imyigire y’abana babo, tuzafatanya na ECD ku buryo hazajya haboneka amarerero kugira abana babo bagire uburenganzira bwo kwiga.
Umushinga Her Voice, Her Right, ubu wamaze kubumbira hamwe abangavu babyaye 300 bahagarariye abandi mu turere twa Gatsibo na Nyagatare mu mirenge ine, ibiri muri buri karere.
Ubushakashatsi bw’ibanze bwakozwe na Empower Rwanda, ku bana babyaye imburagihe mu turere twa Gatsibo na Nyagatare, umwaka wa 2019-2020, bugakorerwa ku bana 420, bwagaragaje ko imibare yiyongereye mu Ntara y’Iburasirazuba no mu Mujyi wa Kigali ku kigero kiri hagati ya 7% kugera ku 10%, uhereye ku bushakashatsi bwari bwarakozwe mu mwaka wa 2014-2015.
Ni mu gihe kandi ubu bushakashatsi bugaragaza ko abana bo mu mijyi cyangwa santere z’ubucuruzi ari bo benshi baterwa inda kurusha abo mu cyaro.
Umwaka wa 2019-2020, warangiye abana 2,783 batewe inda mu Karere ka Gatsibo mu gihe mu Karere ka Nyagatare bari 2,812.
Zimwe mu mpamvu zituma abana baterwa inda harimo gufatwa ku ngufu ku kigero cya 68.7%, ikigare, kutaganirizwa n’ababyeyi ku myororokere y’ubuzima bwabo, gushukishwa ibintu, ubukene, urukundo, inzoga n’ibiyobyabwenge no guhatirwa gushaka bakiri bato.


text:
“Numvaga ko intego nihaye nzayigeraho ngenyine kandi mu gihe gito, ariko si ko byagenze kuko nta bumenyi ndetse n’amafaranga ahagije yo kubishyira mu bikorwa nari mfite.” Uyu ni Yvette wemeza ko kugera ku ntego ye abikesha itsinda rye. Muri iyi nkuru, aratubwira uko gukorera hamwe mu itsinda byamufashije kugera ku ntego ye yo kuba umworozi, dore ko ari intego yahoranye.
Yvette afite imyaka 13. We na bagenzi be batuye ku Nkombo mu Karere ka Rusizi. Yvette yatujyanye iwabo, maze tukigera ku marembo duhita tubona inkoko ebyiri ziri gutora. Yvette yahise atubwira ko yakuze afite intego yo kuzaba umworozi. Yongeyeho ati: “Ubundi nahereye ku nkwavu.” Yadusobanuriye ko inkwavu burya ngo zororoka vuba kurusha inkoko.
“Natangiye nizigamira amafaranga make, ariko ugasanga nyaguzemo amandazi, bikansaba gutangira bundi bushya.” Ibi ngo byatumye afata umwanzuro wo kwegera itsinda ry’abanyeshuri b’inshuti ze ngo bamufashe. Avuga ko ari bo yahisemo kwegera kuko yabonye ibyo bakora bigenda neza. Aba ngo basanzwe bahinga inyanya maze zakwera bakazigurisha.
Yvette ngo akibasanga bamusabye kubabwira intego ye. “Nashimishijwe n’uko umunsi mbibabwira babyishimiye, maze buri wese agatangira kureba uko yamfasha kugira ngo nzabashe kuba umworozi.” Dore uko Yvette asobanura uburyo bamufashije: “Twaraganiriye maze dufatanya kureba icyo bizansaba n’igihe bizafata ngo ngure urukwavu.” Icyo gihe ngo banamusobanuriye ko atahita abona ubushobozi bwo kugura inkwavu nyinshi icyarimwe, ahubwo bamugira inama yo kubanza kwizigamira ayagura urukwavu rumwe.”
Bagenzi be ngo bahise bagabana ibyo bazamufasha. Umwe muri bo ufite iwabo borora inkwavu yasabwe na bagenzi be kubariza Yvette uko borora inkwavu, uko zubakirwa ndetse n’ibyo zirya. Undi we bamushinze kubaza igiciro cy’urukwavu. Abagize iri tsinda bamugiriye inama yo kwizigamira mu itsinda ryabo kugira ngo atazongera kuyakoresha ibyo atayateganyirije.
Nyuma y’amezi ane ngo itsinda ryamuhaye ayo yizigamiye, banamwongereraho andi bakuye mu nyanya bagurishije, maze agura urukwavu. Gusa ngo nyuma y’igihe gito, yahise arugurisha maze agura inkoko 2, kuko yashakaga ikintu cyahita gitangira kumwinjiriza amafaranga. Ubu agurisha amagi akabasha kwigurira ibikoresho by’ishuri nk’amakaye n’amakaramu n’ibindi by’ibanze akenera. Mu gusoza, inshuti za Yvette zishimira kuba ubufatanye bwabo bwaratumye agera ku ntego ye. Na we avuga ko burya igihe ugize igitekerezo ukabona bizakugora kugishyira mu bikorwa, ukwiriye gushaka ubufasha ku babishoboye kuko bituma intego yawe uyigeraho.


text:
Mu Rwanda
Ubuhamya Bw’Uwigishijwe Na Gicondo Murumuna Wa Prof Kigabo Witabye Imana
Sophany Gicondo ni murumuna wa Prof Thomas Kigabo, bombi bitabye Imana mu bihe bitandukanye. Umwe mubo Gicondo yigishije ubugenge mu mashuri yisumbuye witwa Alphonse Rutarindwa yabwiye Taarifa ko atazibagirwa uburyo Gicondo yabahaga ingero zibumvisha isomo mu buryo bworoshye.
Icyo gihe Sophany Gicondo yigishaga mu rwunge rw’amashuri rwa Gasetsa mu cyahoze ari Komini Kigarama muri Perefegitura ya Kibungo, ubu ni mu Karere ka Ngoma.
Alphonse Rutarindwa wigishijwe na nyakwigendera Gicondo yatubwiye ko yari afite uburyo bwihariye bwo gusobanura Ubugenge[Physics], akabikora asetsa kandi umunyeshuri akabyumva neza.
Avuga ko kubera ko ubugenge ari isomo rivuna ubwonko, kuryiga binyuze mu ngero zumvikana kandi zisekeje bituma ubwonko butarirambirwa.
Yatubwiye ati: “ Yari umuhanga cyane ucecetse yakundaga kuganira n’abanyeshuri mu matsinda mato. Icyo gihe nkeka ko hari ahagana 1997. Yishaga physics mu kigo hose, akaduha ingero zisekeje kandi zo mu buzima busanzwe.”
Yatubwiye ko hari ubwo Sophany Gicondo yabigishije isomo ry’ibiyega(movement)aza kwitangaho urugero kugira ngo abumvishe ko umubyimba n’uburemere bw’ikiyega(imodoka, moto…)bugira ingaruka ku muvuduko wacyo.
Ngo yarababwiye ati: “Murebe ukuntu ngana[yari munini], ubwo rero kariya kana[avuga Rutarindwa] twirutse nta kabuza kansiga kuko iyo ikintu kiruka iyo ari kinini kiba kikoreye umubyimba wacyo bityo bikagira ingaruka ku muvuduko gifite.”
Ikindi avuga ko cyarangaga nyakwigendera ni uko atajyaga arakarira abanyeshuri ahubwo yabagiraga inama z’uko bakwiga bakamenya ubugenge n’andi masomo.
Yishimira ko ubu yabaye umugabo ukorera Leta, ubumenyi afite akaba abukesha nyakwigendera Sophany Gicondo n’abandi barimu bamwigishije.
Gicondo yabaga muri Australie abana n’umuryango we.
Amakuru y’urupfu rwe yamenyekanye ku mugoroba wo kuri uyu wa Mbere tariki 25 Mutarama 2021. Yazize uburwayi.
Apfuye afite imyaka 55 y’amavuko, yari amaze umwaka umwe muri Australie aho yari yaragiye gutura we n’umugore we n’abana.


text:
Amatsiko ifite uburebure bw’iminota ine n’amasegonda atanu. “ Nkugiriyeho umugisha wo kumva ijwi ryawe ry’ihumure rinkumbuza ururembo Siyoni, wateguriye intore zawe turi muri iyi nzira irimo ishuheri n’ibitero by’umwanzi,” ni amwe mu magambo agize iyi ndirimbo.
Mu kiganiro na Agakiza.org, Samu rwibasira yavuze ko iyi ndirimbo yayanditse biturutse ku miruho yo mu isi abizera bahoramo umunsi ku munsi , icyakora akabibutsa ko uru rugendo ruzagira iherezo, Ati” Ni indirimbo nanditse ntekereje imiruho n’ibyo twirirwa twirukamo biturushya muri iyi si, ariko bizarangira. Bizarangira tujye mu gitaramo kitazarangira aho tuzaririmba, tugacuranga uburyo butarangira. Imitima yacu ikumbura kuba aho hantu mu ijuru. Indirimbo iravuga ibyiza by’ijuru, iravuga umunezero uzaba uri mu ijuru.”
Nshimiyimana Israel, ni umwe mu bakiriye n’amarangamutima menshi ubutumwa bugize iyi ndirimbo , avuga ko yakozwe ku mutima cyane n’amagambo ayigize ati” Ndumva nenda kurira kubw’iyi ndirimbo! Sam, Sam, habwa umugisha kubw’aya magambo wakoresheje muri iyi ndirimbo.”
Naho Umugiraneza Innocent we yavuze ngo“ Mwenedata Sam, humura Imana twizeye twayibikije ubugingo bwacu, ubundi twiyemeza gukora neza. Izadukomeza umutima inadufate ukuboko kugeza dutashye. Kandi kuri twe ibi ntabwo ari ubwamamare cyangwa ugushaka ubutunzi, ahubwo ni kubw’icyubahiro cy’Imana.”
Uyu mukunzi we kandi yanamwifurije gukomera ku murimo biciye mu ijambo ry’Imana riboneka mu rwandi ko 1 Petero 4:19 , hagira hati “ Nuko rero, abababazwa nk’uko Imana ibishaka, nibabitse uwo Muremyi wo kwizerwa ubugingo bwabo, bagumye bakore neza.”
Samu yatangiye kuririmba kera kuko ari ibintu yavukiyemo nkuko abitangaza. Ibi nibyo byatumye abyinjiramo neza nk’umuhamagaro nyuma yo kumara imyaka itatu ku ntebe y’ishuri abyigira muri ’Ecole d’Art de Nyundo’. Yishimira ko kugeza ubu hari intambwe ishimishije amaze gutera ugereranyije n’aho yatangiriye, ibintu ashimira Imana cyane kuko atatekerezaga ko yaba ageze aho ari uyu munsi.
Mu bikorwa byagutse uyu muhanzi ategura muri iki gihe, harimo gukomeza gutanga umusanzu wo gutoza no guhugura abaririmbyi babyifuza, haba mu buryo bw’imiririmbire cyangwa n’imicurangira. Arateganya kandi gushyira hanze ibindi bihangano.


text:
EPISODE 71: Bosco araba uwande? Umukobwa wari umusuye agiye adasezeye…Alide na we aramuhakaniye
Murayigezwaho na www.rubay.rw – Rubay Stories
… Bosco yatunguwe no kubona Alide ari we mwari winjiye. Ntabwo yiyumvishaga ukuntu ibyo bintu bishoboka ndetse yahise agira urujijo rudasanzwe. Bosco agikubita amaso Alide yahise yinjira mu cyumba aba azanye umubyeyi amukurura ukuboko amubwira ati:
“Mama vayo urebe, ubanza amaso yanjye atari mazima. Ndi kureba ibikeziyezi none umushyitsi wawe ndi kumubonamo Alide.”
Mama we yahise asohoka mu cyumba ajya kureba, koko asanga ni Alide uje. Batari bagira icyo bavuga Juru yahise yinjira n’akavuyo kenshi avuga ati:
“Bosco wa muginga we usigaye wirirwa wizirikiye hano iwanyu…”
Akibona Mama Bosco yahise aceceka abura ikindi kintu arenzaho nuko atangira kwivugisha amagambo amukura mu isoni. Nuko Mama Bosco ahita ababwira ati”
“Ni karibu murisanga bana ba.”
Juru – “Ese ugirango turatinda Mama? Twari tuje kureba Bosco ngo tujye guherekeza mugenzi wacu ugiye hanze y’igihugu.”
Bosco – “Juru, Linda se agiye gusubira muri Uganda?”
Juru – “Na we biramutunguye mwana. Nanjye birantungura, niyo mpamvu namwe mbatunguye. Ubu wumve ko abura amasaha abiri akerekera.”
Bosco yahise ahindukira areba Mama we ni uko aba aramubwiye ati:
“Mama, mbigenje nte se? Uwo Linda ni umukobwa w’inshuti yacu kuva mu mashuri yisumbuye. Ni inshuti yacu twese kandi y’akadasohoka.”
Juru – “Mwana jya wongeraho ko ari we mwari nkunda ku isi no mu ijuru.”
Barasetse nuko Mama Bosco ahita ahamagara umushyitsi we amubaza aho ageze nuko ahita yongera abwira Bosco ati:
“Basi tegereza iminota 10 mwana wa. Rachel ambwiye ko aba ageze hano?”
Bosco – “Ngo Rachel? Mama ni we mushyitsi ugiye kuza hano? Nizere ko atari Rachel nzi.”
Juru na Alide bararebanye barumirwa birabayobera. Bosco yahise ahinduka ni uko atangira kubwira ba Alide ngo bigendere gusa bakomeza kwicara baramwihorera. Bosco yababajije impamvu badahaguruka Juru aramubwira ati:
“Ariko se mwana, niba umubyeyi agusabye gutegereza iminota 10 ngo ubanze usuhuza umushyitsi, kuki ushaka kwigira ibuye? Uzi ko waba uri kwitwara nka ba bana bo mu minsi y’imperuka Bibiliya ivuga muri Timoteyo 2:3. Ali, harya havuga ngo iki?”
Alide – “Havuga ko abantu bo mu minsi y’imperuka bazaba bikakaza kandi batubaha ababyeyi babo n’ibindi byinshi….”
Juru – “Urakoze cyane kuko uvuzemo ibyo Bosco yari akeneye kumva.”
Mama Bosco yarasetse cyane ni uko ahita yinjira mu nzu aba azaniye ba Juru icyo kunywa. Bosco yicaye aho gusa ubona ko afite ibintu byinshi ari kwibaza muri we. Alide yarebye Bosco akeka ko ashobora kuba afite ikibazo ni uko aramwegera amufata ku rutugu ngo wenda amubaze ikibazo yaba afite. Juru yarabibonye ahita yiyitabishwa telephone aba agiye hanze. Alide yabajije Bosco ati:
“Ese umeze neza Bosco? Amagambo njye na Juru twakubwiye se yaba agukomerekeje?”
Bosco – “Oya. Ahubwo… nako…”
Alide – “Bosco mbwira… niba ari ngombwa ko mbimenya, mbwira ni ukuri ikibazo ufite.”
Bosco – “Ikanzu wambaye isa neza neza nka ya yindi wari wambaye nkibona ubwiza bwawe bwa mbere. Umunsi wari uvuye gusenga ndi kumwe na Boy na Emmy ndetse Boy agashaka no kuguhohotera. Wari wambaye ikanzu nk’iyi itukura kandi ikubereye cyane. Nyine ndakwitegereje numva nsubiye mu bihe bya kera, umbabarire. Gusa sinabura kukubwira ko wambaye neza, kandi ubwiza bwawe buruta mbere.”
Alide yabuze ikintu asubiza ni uko yegeka umutwe ku rutugu rwa Bosco. Hashize umwanya Alide abwira Bosco ati:
“Bosco umbabarire ni ukuri!”
Bosco – “Ese basi ujya wibuka ibihe byose twagiranye Ali? Cyangwa warasibye byose mbese meze nkaho nta mateka mfitanye nawe?”
Alide – “Bosco nubwo ngerageza kubyirengagiza, ariko bihe byandanze njye nawe mbyibuka kuva ku munsi wa mbere kugeza kuri uyu munota. Rero umbabarire kuba nitwara gutya kandi wowe wumva ko bitagakwiye. Urabizi mfite undi mukunzi.”
Bosco – “Ali ariko njyewe hari ikintu kinshanga kandi nkakiburira igisubizo. Ese ubundi urankunda? Njyewe rwose icyo kibazo gihora kibyiganira mu mutima wanjye.”
Alide atari yagira ikintu amusubiza, Juru yahise yinjirana akavuyo kenshi gusa ameze nk’ukubiswe n’inkuba. Alide yahise ahaguruka ngo abaze Juru ikibazo yaba ahuye na cyo ni uko Juru ahita ababwira ati:
“Ntimumbwire ko umushyitsi wari winjiye ari iki kizungerezi kije. Mbega umwari mwiza Alide weeee, nubwo Linda amuruta ho gato gusa ubwiza bwe burangaza inzererezi n’abasore batari serieux. Ali ngwino umurebe.”
Akivuga gutyo umushyitsi yahise akomanga, aho kugirango Juru wegereye urugi afungure ahubwo yahise aza kwicara mu ntebe n’ubwoba bwinshi. Alide yitegereje musaza we ukuntu asazwa n’abakobwa nuko ahita amukomangaho aramubwira ati:
“Ariko Juru wagiye wiha akabanga koko?”
Juru – “Ariko se watuza gute kandi ubonye uburanga bw’umwari burangaza? Upfa kutabihingukiriza Linda gusa urabizi ko ntajya mbona ukuri ngo nihishire.”
Alide yahise agira amatsiko yo kureba uwo mwari usajije musaza we bigeze aho, nuko ahindukiye abona Bosco yagiye gufungura. Bosco agifungura yahise abwira uwo mushyitsi ati:
“Karibu Rachel.”
Rachel yarinjiye ahita asuhuza Alide arangije asuhuza na Juru gusa Juru ashaka uko yihagararaho. Alide yitegereje uwo Rachel abona uko Juru yamuvugaga niko ari. Yari umukobwa uteye neza, ufite mu maso harehare kandi w’imibiri yombi. Yari afite uburebure buringaniye. Bosco yahise amenyakanisha Rachel kuri ba Juru na Aline nuko ababwira ko Rachel ari umukobwa babana muri chorali yo muri Kaminuza. Bosco yarakomeje anabwira Rachel ati:
“Aba ni inshuti zanjye. Juru ndetse n’umukobwa nkunda.”
Rachel yahise yikanga gusa ariyumanganya areba Alide amuha ikiganza nuko aramubwira ati:
“Ninshimiye kukumenya Ali. Bosco yari yarakumbwiye narinkuzi.”
Alide – “Nanjye nishimiye kukumenya Rache,”
Juru – “Nizere ko na Rachel tujyana. Ni muze tugende tudakereza undi mwana.”
Bosco yahise ajya kureba Mama we nuko araza asuhuza Rachel ndetse banahita bamugezaho igitekerezo cy’uko bagiye kujyana na Rachel. Mama Bosco ntabwo yari kubyanga cyane ko bari urungano kandi Rachel akaba yari aje gusura Bosco. Bahise bagenda gusa Alide na Juru bashaka uburyo babasiga kugira ngo bagende baganira. Rachel yahise abwira Bosco ati:
“Ese buriya byari ngombwa ko umenyekanisha kuri Alide umbwira ko ari umukobwa ukunda? Bosco erega buriya umuntu iyo afite ubumuga, aba abizi si ngombwa ngo ubimwibutse. Rero nawe wari uzi neza ko nziko ukundana na Alide, si ngombwa rero ngo ubinyibutse.”
Bosco – “Umbabarire Rache. Najye sinzi ukuntu byaje. Gusa nakubwiye ko nkunda Alide ariko sinakubwiye ko nkundana na we nk’uko ubivuze.”
Rachel – “Ariko Bosco urantangaza ni ukuri. Gute ukomeza kwizirika ku mateka y’urukundo? Ese ntabwo waba mushya ngo ukunde bushya kandi upange bushya? Ibi ntubifate nko gukurura n’ishyira kuko uzi ko ngukunda, ahubwo ubifate nk’inama nkugiriye. Hari igihe biba ngombwa ko twigobotora imigozi ituziritse kugira ngo tubashe kureba imbere. Wenda ntuzankunde ariko ukwiye kuba mushya ukareba icyo isi iguteganyirije. Ibyiza biri imbere Bosco. Ese wabajije Alide niba akigukunda? None se ukurikije uko umuzi, yaba yarihanganiye kwirengagiza ko umukunda. Bosco uze kubitekerezaho, gusa wari ukwiye kumenya niba utiruka inyuma y’uruziga kuko niyo nzira itagira iherezo ahubwo ihora yisubiramo.”
Rachel yarangije kubwira Bosco atyo nuko ahita ahagarika umumotari atega moto arigendera! Ba Juru batunguwe no kubona Rachel abanyuzeho kuri moto arabapepera bahita bahindukira babona Bosco ari wenyine. Barindiriye Bosco ko abageraho nuko bahita bamubaza impamvu Rachel ahise agenda atanabasezeye.
Bosco – “Rachel agize imbamvu yihutirwa kandi imutunguye. Yambwiye ngo mubasezerere.”
Barihuse bajya kureba Linda nuko basanga yamaze kwitegura. Juru yabanje gusanga umukunzi we mu cyumba nuko Alide na Bosco basigara muri saloon bonyine. Nta n’umwe wavugishaga undi. Hashize umwanya Alide abaza Bosco ati:
“Ese buriya biriya byari ngombwa Bosco?”
Bosco – “Ibiki se?”
Alide –“Kumenyekanisha kuri Rachel uvuga ko ndi umukobwa ukunda?”
Bosco – “None se biriya hari ikinyoma kirimo? Wowe uyobewe ko ari ukuri guhoraho?”
Alide – “Ariko Bosco hari ikintu uba wire..”
Bosco – “Ahubwo hari ikibazo wari utari wansubiza igihe Juru yinjiraga. Mbwira igisubizo kuko ndaremerewe. Nkeneye kumenya uko imbere yanjye hameze kandi nkanamenya icyo hanteganyiriza.”
Alide – “Bosco basi reka tuze kugira umwanya wo kubiganiraho. Sibyo?”
Bosco yarabyemeye noneho Christian ahita ahamagara Alide, nuko Alide arasohoka ajya kwitaba telephone hanze. Juru na Linda bahise basohoka babaza aho Alide ari ngo bagende. Alide yahise aza nuko baherekeza Linda. Bosco yari yavuganye na Juru ko aganira na Alide nyuma yo kuva guherekeza Linda. Juru rero yabahaye umwanya nuko bashaka aho bicara ngo baganire. Bosco yabwiye Alide ati:
“Ndakeka ufite ijambo Ali. nguteze yombi.”
Alide – “Bosco rero biragoye kugusubiza kiriya kibazo pe. Sinakwifata ngo nkubwire ko nangana na Christian kandi nabwo sinakwifata ngo nkubwire ko ntagukunda. Muri njye hari urujijo. Sinzi niba nkigukunda cyangwa niba ari inzibutso nyinshi dufitanye zitamva mu mutwe ariko ngutekereza kenshi. Ikindi kandi sinavuga ko mba mbeshya Christian kuko namwemereye ko mukunda mbikuye ku mutima. Nta nubwo byari ukumwemerera gusa, ahubwo byari nk’isezerano muhaye ryo kumukunda.”
Bosco yahise yitsa umutima nuko abwira Aline ati:
“Ubwo se uri gushaka kuvuga iki? Ese nkureke nshake uko nkwikuramo burundu?”
Alide – “Aho hahita hazamo amahitamo y’umuntu ku giti cye, gusa njyewe icyo mbona ni uko watangira ubuzima bushya. Ugakunda undi kandi ukareba umwari ugukunda bitarimo akajagari nkako nifitemo. Bosco ni ukuri ndagushimira ko unkunda cyane ndetse udafite icyo ugenderaho, ariko bisa nkaho amatage yadutandukanyije, yashakaga kutwigisha ko tutaremaniwe. Ntabwo nkurenganyiriza umwanzuro wafata, gusa nanezezwa no kubona wishimye kandi ukabaho ubuzima bushya bwo gukunda. Umbabarire Bosco kukubwira ibi.”
Ibaze: Ese Bosco araba uwande?
NTUZACIKWE NA EPISODE IZAKURIKIRA.
Kurikira indi nkuru ndende yitwa ISI Y’URUKUNDO ndetse nindi yitwa UKURI kuri:
www.rubay.rw *RUBAY STORIES *Your Stories, Your Life.
Ushaka kubona umwanditsi w’iyi nkuru NIYONZIMA Eric, ushobora kumuhamagara kuri 0784186339 Cyangwa ukamwoherereza ubutumwa bwa email kuri rubayiza97@gmail.com
UMUSEKE.RW


text:
Abafite ubumuga bwo kutumva ntibavuge mu buzima busanzwe, usanga bagira ibimereho isanzwe nk’iy’abandi bantu bazima, uretse ko baba bafite zimwe mu ngingo z’umubiri ziba zidakora kandi ari zimwe mu zifite akamaro gakomeye mu mibereho yabo ya buri munsi.
Abafite ubumuga bwo kutumva ntibavuge nabo bagira ibyishimo, amarangamutima ndetse no gutekereza nk’abandi ndetse bagasabana. Gusa ibi bikoroha mu gihe bafite ubumenyi mu buryo bwo kuvugana mu rurimi rwabo rw’amarenga.
Icyakoze kugira ubumenyi bikajyana no kuba hari igikorwa ngo babashe gushyirwa mu bigo bitanga ubumenyi ku rurimi rw’amarenga ndetse ibi bigakuraho n’umuco wo kubabuza uburenganzira bwo kujya ahagaragara. Hari bamwe usanga bafite ipfunwe ryo kugira mu miryango abantu bafite ubumuga ubwo ari bwo bwose, bakumva ko ari ishyano ryagwiriye umuryango, bigatuma batemerera abafite ubumuga kujya ahagarara.
Bamwe bakaba bavuga ko imyumvire nk’iyi igenda igabanuka, kuko bagiye baganirizwa ndetse bamwe bakabona ko abafite ubumuga bashoboye kandi hari icyo bakwigezaho. Ibi bikaba byariyongereye ko abafite ubumuga bakomeje gukorerwa ubuvugizi binyuze mu nzego zabo zibahagarariye.
Bamwe mu bana bafite ubumuga bwo kutumva ntibavuge bigira mu kigo giherereye I Ngoma mu karere ka Huye, usanga baganira kandi bagabana ndetse bakagira n’amasomo bakurikira ku rurimi rw’amarenga.
Mu buhamya bw’ababyeyi barerera mu kigo cy’abana bafite ubumuga bwo ku tumva ntibavuge bemeza ko abana babo bagaragaza impinduka nziza haba mu myifatire ndetse no mu bwenge.
Umwe muri aba babyeyi agira ati:”umwana wanjye yarangwaga n’amahane, ariko ubu yaracururutse kandi yahinduye imico, azi gusoma, no kwandika ikirenze ibyo ubona asabana n’abandi bana. Akomeza avuga ko ibigo nk’ibi bifasha abana bafite ubumuga bwo kutavuga ntibumve bikwiye kongerwa, kuko hari abananirwa kuhohereza abana kuko bafite amikoro make kandi ibi bigo biriha amafaranga menshi”
Uretse ababyeyi bakorera ubuvugiza aba bana bifite ubumuga bwo kutumva ntibavuge, n’abarezi babo bavuga ko hari impinduka nziza aba bana bagenda bagaragaza, ariko bidakwiye ko bakwigishwa ibintu bimwe gusa. Bagasaba ko bahabwa ubushobozi aba bana bafite ubumuga bwo kutumva ntibavuge bakigishwa urundi rurimi rutari ikinyarwanda kuko hari aho bazakenera kuvugana n’abanyamahanga. Ibi bikajyana no gutanga amahugurwa ku barimu kuko buri gihe amarenga arahinduka, bika byaba byiza mu gihe izo ndimi zishyizwe mu nyigisho zitangirwa mu nderabarezi, bityo abahize bagasohoka bazisobanukiwe.
Honorable Depite Rusiha Gastion uhagarariye abafite ubumuga mu nteko ishingamategeko avuga kuri iki kibazo cyo kongera ibigo bifasha abafite ubumuga, ndetse no kwigisha ururimi rw’amarenga mu ndimi z’amahanga yatangaje ko ibyo biri mu by’ibanze Leta ishyizemo ingufu. Ibyangombwa bakaba baremeye ko bazabizirikana no mu igenamigambi, kandi ko uwakwigisha ururimi rw’amarenga mu Kinyarwanda no mu zindi ndimi yabishobora. Iki cyifuzo inzego byaganiriweho zagiye zibyemera, hakaba hari icyizere ko bizashyirwa mu bikorwa.
U Rwanda rukaba rukomeje gushyigikira abafite ubumuga, kugirango nabo babashe kugaragaza ubushobozi bwabo, ariko hakenewe indi ntambwe yo kubafasha ngo bisanzure mu muryango nyarwanda.
Magera Gildas


text:
Robot Yita Ku Matungo Igishushanyo mbonera cyari ugukemura ibibazo mukurera imbwa ingo zabantu 1. Inyamaswa zo mu bwoko bwa Canine ibibazo byo guhangayika hamwe nibibazo bya physiologique bikomoka kumara igihe kirekire abarezi badahari. Bitewe n’ahantu hatuwe, abarezi basangiye ibidukikije n’inyamaswa ziherekeza, bitera ibibazo by’isuku. Uwashushanyije ahumekewe nububabare, uwashushanyije yazanye robot yita kuri 1. ikina kandi igahuza ninyamaswa ziherekeza zijugunya ibiryo, 2. isukura umukungugu hamwe nudusebe nyuma yibikorwa byo murugo, kandi 3. ifata impumuro numusatsi mugihe inyamaswa ziherekeza zifata ikiruhuko.
Izina ry'umushinga : Puro, Izina ryabashushanya : TAEUK HAM, Izina ry'abakiriya : TAEUK HAM.
Igishushanyo gitangaje nuwatsindiye igihembo cya feza mu marushanwa yo kwerekana imideli, imyambaro n'imyenda. Ugomba rwose kubona ibihembo bya silver byegukana ibishushanyo mbonera bya portfolio kugirango umenye ubundi buryo bushya, bushya, umwimerere kandi uhanga, imyambarire n'imyenda.


text:
Mu rwego rwo kwifatanya n’abantu benshi batuye mu bihugu bitandukanye ku isi mu gusengera amoko ataragerwaho n’ubutumwa bwiza, tugiye gusengera abahausa bo muri Niger.
Igihugu cya Somaliya gifite abaturage 10.859.000 ururimi ruhurirwaho na benshi rwitwa Somali, ibijyanye n’iyobokamana, Isilamu niyo ifite abayoboke benshi ku kigero cya 99.70% mu gihe Abakristu ari 0.30%
Imibereho y’abatuye Somali
Umuryango wo muri Somaliya ugizwe n’umugabo umugore n’abana. Borora ihene n’intama abazitaho ni abagore n’abakobwa. Haboneka kandi ingamiya zikamwa. umubare munini w’ingamiya umuryango ufite, icyubahiro cyinshi ugira. Abagabo n’abasore nibo bita kuri izo ngamiya.
Abantu bo muri Somaliya ni abarwanyi. rimwe na rimwe abagabo basiga ingo zabo bakajya kwitoza kuba abarwanyi bakomeye cyane. Abantu bo muri iki gihugu bagabanyijemo amoko, uko kurwana akenshi kuba hagati y’amoko abiri. Amoko y’ingenzi yo muri somaliya ni Somaal na Sab, Somaal ni aborozi naho Sab ni abahinzi n’abanyabukorikori.
Abasomali bashimishwa no kuganira binyuze mu mivugo.incuro nyinshi ku mugoroba barahura bakariririmba bigatuma bahorana akanyamuneza.
Ibyo bizera
umubare munini w’abasomali ni abayoboke b’idini ya islamu 99.70%n’ubwo hafi ya bose ari abayoboke b’idini ya Islam, haba n’iyindi myemere ishingiye ku miryango muri macye bamwe bajya mu musigiti naho abandi baguma mu ngo zabo.
Ibyo bakenera
Umubare muto w’abasomali b’abana bajya ku ishuri, abakuru barenga kimwe cya kabiri baba batazi gusoma no kwandika. Ibi ntibitangaje cyane kuko ntibigeze babona inyandiko kugeza mu mwaka w’1972.
Kugira ubuzima bwa gisirimu biri mu byifuzo byabo. Kuko imibereho myiza byiberaga gusa muri Etiyopiya. Bitewe n’inzara, intambara zitera ibibazo byinshi, imirire mibi yagiye yica ibihumbi by’abantu muri Somaliya guhera mu mwaka w’1972.
Ibyifuzo byo gusengera
Gusenga kugira ubutumwa bwiza bugere ku basomali bo muri Somaliya.
Gusenga kugirango abasomali babashe kumenya Yesu Christ, we mutsima w’ubugingo.
Gusengera abasomali b’abakristo banzwe n’imiryango yabo.
Gusaba Imana gukora ku mitima y’abakristo bo muri Etiyopiya y’amajyaruguru bakabasha gusangiza ijambo ry’Imana abasomali bo mu ntara z’amajyaruguru.
Gusaba Imana kuzamura abigisha b’inyigisho za gikristo hagati mu basomali ndetse bakabasangiza urukundo rwa Kristo.
Gusaba Imana gukuza amatsinda y’abanyamasengesho, amatsinda yo kuramya no guhimbaza ndetse n’amatsinda yo kubwiriza ijambo ry’Imana.
Gusenga kugirango filime zivuga inkuru za Yesu zibashe kwamamara muri Somaliya.
Gusaba Imana kuzamura amatorero ya gikristo mu bice bitandukanye byo muri Somaliya.
Source: Joshua project.net


text:
Abaforomo 126 barahiriye gukemura ikibazo cya serivisi itanoze mu bitaro
Yanditswe na Amani Claude
Abaforomo 126 bahawe impamyabumenyi banarahiriye gukemura ikibazo cya serivisi itanoze igaragara mu mavuriro amwe n’amwe, umubare wabo ukaba uje wiyongera ku basaga 15 000 basanzwe mu kazi.
Ibi ni ibyagarutsweho n’abaforomo bahawe impamyabumenyi mu ishuri ry’abaforomo n’ababyaza rya Ruli, ryashinzwe na Diyosezi Gatolika ya Ruhengeri, rikaba riherereye mu karere ka Gakenke, ni mu ndahiro barahiriye imbere y’imbaga y’abayobozi ba Kiliziya, aba Leta n’ababyeyi biyemeza gukora neza umurimo bashinzwe, batanga serivisi nziza kandi bakira neza ababagana.
Mu ijambo rya Arikiyepisikopi wa Kigali, Musenyeri Ntihinyurwa Thaddée, yagarutse ku murimo utegereje abaforomo basoje amasomo yabo wo kwita ku barwayi, abasaba kutazatatira indahiro bagiriye imbere y’imbaga y’abantu babaherekeje kwakira impamyabumenyi zabo.
Yagize ati “Umurimo ubategereje ni uw’igiciro kandi ntiworoshye, murasabwa kuzashyira mu bikorwa ibikubiye muri iyo ndahiro, mukorana umurava imirimo mushinzwe, kwiyubaha no kubaha abarwayi mubaha serivisi nziza.”
Yagarutse kuri iri shuri ry’ubuzima rya Ruli ryigisha abaforomo n’ababyaza, avuga ko ryaje rikenewe muri aka gace, kuko nta shuri ryari hafi y’aho, ni mu gihe hari n’ibitaro byakira abarwayi batari bake bikenera abaforomo ndetse n’ahandi mu gihugu.
Ati “Iri shuri ryaje rikenewe kuko mu Rwanda hagikenewe abaforomo n’ababyaza benshi, ari na yo mpamvu twashinze iri shuri, ireme ry’uburezi turyitayeho cyane, ibi bikagaragazwa n’abanyeshuri bahawe impamyabumenyi ku nshuro ya mbere, aho 985 babashije gutsinda neza ibizamini bitangwa n’urugaga rw’ababyaza n’abaforomo.”
Musenyeri Ntihinyurwa kandi yagarutse ku kiciro cya kabiri cy’abaforomo n’ababyaza gikenewe muri iri shuri, dore ko hatangijwe ikiciro cya mbere gusa.
Yavuze ko umwaka utaha wa 2019 uzarangira ikiciro cya kabiri muri aya mashami gitangiye kugira ngo bakomeze kubona abaforomo n’ababyaza babigize umwuga.
Guverineri w’Intara y’Amajyaruguru, Gatabazi Jean Marie Vianney wari umushyitsi mukuru muri uyu muhango yatangiye ijambo rye ashimira abanyeshuri basoje amasomo yabo, bakaba bahawe impamyabumenyi y’ikiciro cya mbere cya kaminuza ku bw’umwete n’umurava bagaragaje mu masomo yabo.
Yibukije ko iri shuri ryashyizweho ibuye ry’ifatizo na Perezida wa Repubulika Paul Kagame, avuga ko Umukuru w’Igihugu yaharaniye kuva kera ko abana b’u Rwanda babona aho bigira kandi bakiga neza.
Yagize ati “Iri shuri rijya kubakwa, ibuye ry’ifatizo ryashyizweho na Perezida Paul Kagame, ni uko yifuza buri gihe ko Abanyarwanda bajijuka, bakabona uburezi bwuzuye.”
Gatabazi yagarutse ku musanzu ishuri ry’ubuzima rya Ruli ritanga mu iterambere ry’igihugu muri rusange n’iry’ubuvuzi by’umwihariko mu kwita ku buzima bw’abaturage.
Yavuze kandi ko Ruli ari ahantu hakwiye gushorwa imari kuko hari amashuri, ibitaro, ibirombe by’amabuye y’agaciro, ashishikariza n’abandi kuba bahashora ibikorwa by’amajyambere kuko ari agace gateganywa kugirwa Umujyi wa Kabiri mu Ntara y’Amajyaruguru nyuma y’uwa Musanze.
Guverineri w’Intara y’Amajyaruguru na we yasabye abanyeshuri basoje amasomo yabo kuzita ku murimo wabo wa buri munsi wo kuvura abarwayi no kubakira neza, anabibutsa amateka mabi yabereye mu gihugu yakigejeje kuri Jenoside yakorewe Abatutsi mu 1994, ababwira ko yagizwemo uruhare n’intiti zize ndetse n’abaganga n’abaforomo.
Ati “Mushyire imbere ibyo mwize mu mwuga wanyu, mwibuke ko amahano ya Jenoside yagwiririye uru Rwanda yagizwemo uruhare n’intiti zize ndetse n’abaganga n’abaforomo, muharanira gusibanganya icyasha abize bateye igihugu n’abaturage, muzakore umurimo wanyu neza kandi ubumenyi mukuye mu ishuri buzabafashe kubaka igihugu ntimuzabukoreshe mu kugisenya.”
Gatabazi kandi yagaragarije abanyeshuri bahawe impamyabumenyi amahirwe bafite yo kwihangira umurimo bashobora imari mu gushinga amavuriro y’ingoboka, kuko hari gahunda y’igihugu yo gushyira mu tugari twose tw’igihugu amavuriro y’ingoboka ku bufatanye n’abikorera.
Ati “Mwe muhawe impamyabumenyi bufite amahirwe menshi yo gushora imari mu gushinga amavuriro y’ingoboka hirya no hino mu gihugu, mushingiye kuri gahunda ya Leta yo gufatanya n’abikorera mu gushyira ayo mavuriro mu tugari twose tw’igihugu.”
Yabasezeranyije kubakorera ubuvugizi kugira ngo iri shuri ribone uruhushya rwo gutangiza ikiciro cya kabiri cya kaminuza kugira ngo inzozi zo gushinga no gushora imari mu mavuriro y’ingoboka rizabe impamo.
Ndayishimiye Olivier, urangije mu ishuri ry’ubuforomo rya Ruli akaba yahawe impamyabumenyi yagarutse kuri serivisi mbi zikunze kugaragara mu mavuriro, avuga ko barangije bafite intego yo guhindura amateka ya serivisi mbi zivugwa mu bitaro, bakazabikosora mu gihe bazaba bageze mu kazi.
Yavuze ko kwita ku barwayi babyigishwa mu masomo yabo yo mu ishuri no mu bumenyingiro bigishwa, ariko bamwe bagera mu kazi ntibabyiteho, yemeza ko we agiye afite iyo ntego yo kugira ibyo ahindura mu gihe azaba ageze mu kazi.
Mukahirwa Nadia nawe asoje amasomo ye mu ishuri ry’ubuforomo rya Ruli, akaba yahawe impamyabumenyi, yagarutse ku bikubiye mu ndahiro bagiriye imbere y’imbaga y’abantu, yavuze ko bagiye kwihatira kuyishyira mu bikorwa bakora ababagana neza, babavura neza bakoresheje umutima nama wabo, akemeza ko idasigaye aho bayirahiriye, ngo ahubwo bazayivana mu magambo bayishyire mu bikorwa.
Ati “Iriya ndahiro irakomeye, kandi natwe turabizi ko tutayirahiye mu mikino, ahubwo tuyirahiriye kuzashyira mu bikorwa ibikubiyemo, dutanga serivisi nziza mu bitaro, dutanga imiti myiza kandi ihagije ku barwayi kugira ngo tugire aho tuvana abarwayi n’aho tubageza.”
Yemeza ko hari bagenzi babo b’abaforomo batatira indahiro barahiriye imbere y’imbaga y’abantu, ariko ko iyo basuzumye bagasanga koko amakosa afata umuforomo, ngo kuri ubu arabihanirwa.


text:
Ubundi Yezu yari ashagawe n’abantu benshi. Arahindukira, arababwira ati «Umuntu waza ansanga, atabanje guhara se na nyina, umugore n’abana be, abavandimwe na bashiki be, ndetse n’ubuzima bwe bwite, uwo nguwo ntashobora kuba umwigishwa wanjye. Kandi umuntu wese udaheka umusaraba we ngo ankurikire, ntashobora kuba umwigishwa wanjye. Mbese ni nde muri mwe washaka kubaka umunara, ntabanze kwicara ngo arebe ibyo azawutangaho, kandi ngo amenye niba afite ibizawuzuza? Aba yanga ko yatangira kubaka, agasanga adashobora kuzuza, maze abazamubona bakamuseka bavuga ngo ‘Dore umuntu watangiye kubaka, akananirwa no kuzuza!’
Cyangwa se, ni nde mwami waba agiye kurwanya undi mwami, ntabanze kwicara ngo yibaze ko, niba afite ingabo ibihumbi cumi, yashobora kurwanya uza kumutera afite ibihumbi makumyabiri? Abonye bitamushobokeye, yamutumaho akiri kure, akamusaba ko babana mu mahoro. Nuko rero, utazahara ibyo atunze byose, ntashobora kuba umwigishwa wanjye.


text:
Kamonyi: Ifu y’ubugari yabatijwe n’abaturage izina rya “Shirumuteto”
Abaturage batari bake mu karere ka kamonyi, bahaha ifu y’ubugari babatije “Shirumuteto” ngo bayirya by’amaburakindi kuko ntabundi bushobozi bafite.
Shirumuteto, izina ryabatijwe Ifu y’ubugari. Ni ikibazo ku baturage bamwe ba Kamonyi, Iki kibazo cy’iyi fu ivamo ubugari babatije Shirumuteto, cyabajijwe umuyobozi w’akarere wungirije ushinzwe imibereho myiza y’abaturage mu mahugurwa bakoreraga izi nzego zibanze.
Abayobozi b’inzego zibanze bamwe bagaragaje ko babangamiwe n’iyi fu iboneka mu masoko atandukanye ya kamonyi cyane irya Gashyushya no muri za Butike, ngo kuko batizeye ubuziranenge bwayo ndetse ikaba ishobora kuba yateza ibibazo bitandukanye by’uburwayi.
Iyi fu, abaturage bavuga ko yaba ituruka mu gihugu cya Tanzaniya, bavuga ko idasukuye, ibonekamo umucanga, ibitaka, amabuye ndetse ngo hakaba n’ubwo usangamo ingeri z’ibiti ngo bitewe n’ibyuma basheshejeho.
Umwe mu baturage tutari buvuge izina wo mu nzego zibanze yagize ati:” iyo fu rero, yaje muburyo bw’uko hariho inzara, noneho abaturage babona igura make bakaba ariyo berekeraho, kuko hari umugani bajya baca ngo “aho Gupfa wapfuka”, ibyo izabyara ntabwo babyitayeho”.
Uyu muturage avuga ko kubera igura amafaranga make ariyo abaturage bahungiraho kubera inzara n’ubukene bitavuze ko bayikunze ahubwo ngo ari amaburakindi.
Undi muturage we yabwiye intyoza.com ko mu bihe bishize bari bafite inzara bari barabatije Nzaramba ariko ngo ubu batangiye hamwe na hamwe kubona ibishyimbo kandi ngo n’abahinze umuceri mubishanga urimo kwera.
Avuga kandi ko ikibazo cy’iyi fu igurwa n’abaturage batayishimiye gituruka kubukene butatuma bagura ibihenze, gituruka kandi ku kuba baragize ibibazo by’uburwayi bw’imyumbati bakabura indi bahinga, abahingaga ibijumba nabo ibishanga ngo byahawe ababihingamo umuceri.
Uwamahoro Prisca, umuyobozi w’akarere wungirije ushinzwe imibereho myiza y’abaturage, aganira n’abayobozi b’inzego z’ibanze kuri iki kibazo, yatangaje ko ubuyobozi butari bukizi, ko bagiye kugihagurukira bakamenya neza uko giteye bakagifatira ingamba.
Mukashema Annonciata, umukozi w’akarere ushinzwe isuku n’isukura, avuga ko iyi fu batayizi, gusa ngo bagiye gushaka uko bamenya neza imiterere y’ikibazo ni basanga bitujuje ubuziranenge ngo bazasaba ko bihagarikwa ku masoko mu karere.
Iyi fu ishyirwa mu majwi n’abaturage ndetse bahaye izina rya Shirumuteto, bavuga ko igiciro cyayo ari amafaranga 350 ku kilo kimwe. mugihe indi isanzwe iri hagati y’amafaranga 450 na 500 ku kilo kimwe.
Abacuruzi nta wemera iby’iyi fu, abenshi uwo ukozeho wese akubwira ko ifu ye ari nziza ko ntayo ahinga ko nawe ajya kuyirangura akaza gucuruza ko rero ufite ubushobozi n’ubundi agura uko mu mufuka we hareshya.
Munyaneza Theogene / intyoza.com


text:
Muri iyi ndirimbo nshya, uyu muhanzi wamamaye mu ndirimbo nka ‘Urukumbuzi’, ‘My Destiny’ n’izindi, avugamo uburyo abakundana hari igihe kigera umwe ntiyifuze kuva iruhande rwa mugenzi we.
Mu kiganiro na Mani Martin ubwo yatugezagaho iyi ndirimbo y’urukundo yavuze ko yayituye abantu bose bakundana ku rwego rukomeye kugeza ubwo bifuza gusangira byose, ‘nta cyo bahishanya mu cyumba kimwe’.
Yagize ati “Muri iyi ndirimbo mvugamo uburyo hari igihe ukunda umuntu bikagera aho bikakurenga ukumva wasangira nawe byose, ibitekerezo byawe byose byibera kuri we, wakibuka ko muganira mukaza gusezeranaho ukumva umutima uranze. Nibwo uba wumva wifuza gusangira na we byose, mu nzu imwe, mu cyumba kimwe...”
Abajijwe niba ibyo yaririmbye muri ‘Same Room’ ari ibyamubayeho, Mani Martin yasubije ati “Bishobora kuba biri kumbaho muri iyi minsi tu, ni gutyo ubyumva mu ndirimbo.”
Yongeraho ati “Ni indirimbo ntuye by’umwihariko abakundana biyumvanamo kuri urwo rwego, abiyumvanamo bifuza gusangira byose.”
Iyi ndirimbo yakozwe na Producer Pastor P afatanyije n’umukirigisi wa Guitar witwa Celement ucuranga muri Kesho Band.
Amashusho yayo azatangira gutunganywa na Producer Meddy Saleh mu ntangiriro z’Ugushyingo 2015.